title: Painotettu aritmeettinen keskiarvo

text:
Aikasarjoissa painotettuja keskiarvoja kutsutaan liukuviksi keskiarvoiksi. Siinä tarkasteltavat luvut formula_26 on järjestetty aikajärjestykseen, jolloin uusimmat luvut ajatellaan vaikuttavan tulevaisuuden arvoihin eniten. Kun tulevaisuuden lukuja formula_27 estimoidaan, annetaan uusille lukuarvoille eniten painoa, näitä vanhemmille pieniä kertoimia ja tiettyä viivettä vanhemmille luvuille painokerroin on tasaantunut nollaksi. Tällainen liukuva keskiarvo estimaatille formula_28 voisi olla
Tässäkin esimerkissä painokertoimien summa on yksi, mutta on myös perusteltua vaatia summan olevan muutakin kuin yksi. Kun summa on yli tai alle yksi, ei liukuvaa keskiarvoa voi enää pitää painotettuna keskiarvona.


title: Painotettu aritmeettinen keskiarvo

text: Painotettuja artimeettisia keskiarvoja käytetään muun muassa:


title: Juri Mihailov

text: Juri Matvejevitš Mihailov (, 25. heinäkuuta 1930, Ulitino, Tverin alue – 15. heinäkuuta 2008, Tver) oli neuvostoliittolainen pikaluistelija.


title: Juri Mihailov

text: Nuoruudessaan Juri Mihailov harrasti nyrkkeilyä ja saavutti vuonna 1949 Neuvostoliiton nuorten nyrkkeilymestaruuskisoissa pronssia. Harrastuksiin kuului useampia urheilulajeja, mutta hän päätti keskittyä sitten pikaluisteluun. Vuonna 1954 hän osallistui ensimmäisen kerran pikaluistelussa maan mestaruuskilpailuihin luistellen vain suosikkimatkansa 1 500 metriä, jossa hän sijoittui neljänneksi. Seuraavana vuonna Mihailov osallistui Alma-Atan Medeolla kisoihin, joissa Jevgeni Grišin voitti ja teki uuden 1 500 metrin ME:n. Mihailov oli kisassa toinen. Vuoden 1955 maansa mestaruuskilpailuissa hän sijoittui 1 500 metrillä toiseksi Boris Šilkovin voittaessa. Yhteispisteissä Mihailov oli kuudes.


title: Juri Mihailov

text: Olympiavuodesta 1956 tuli Mihailovin menestysvuosi. Tammikuun lopulla käydyissä EM-kisoissa Helsingissä hän sijoittui 10:ksi. Sen jälkeisissä MM-kisoissa Oslossa hän sijoittui 8:ksi. Ennen vuoden 1956 talviolympialaisia Mihailov kilpaili Davosissa ja rikkoi maanmiehensä Grišinin edellisenä vuonna tekemän ME:n.


title: Juri Mihailov

text: Olympiakisojen avausmatkalla eli 500 metrillä Misurina-järven jäällä hän kaatui ja keskeytti. Kaksi päivää myöhemmin 30. helmikuuta 1956 oli Mihailovin suosikkimatka 1 500 metriä. Ensin kova kilpakumppani Grišin rikkoi Mihailovin juuri tekemän ME:n, mutta Mihailov saavutti saman ajan ja jakoi näin uuden ME:n ja olympiakullan Grišinin kanssa ajalla 2.08,6.


title: Juri Mihailov

text: Olympiatalven lopulla Mihailov saavutti Neuvostoliiton mestaruuskilpailuissa yhteispisteiden hopeaa. Seuraavana vuonna hän osallistui vielä EM-kisoihin ja sijoittui 13:ksi. Niistä tuli hänen viimeiset kansainväliset suurkilpailunsa. Hän lopetti luistelu-uransa vuonna 1961.


title: Tampereen Adventtikirkko

text: Tampereen Adventtikirkko on Suomen Adventtikirkon Tampereen seurakunnan käyttämä kirkkorakennus Pyynikinrinteen kaupunginosassa. Adventistien ohella kirkkotilaa käyttää myös Suomen Evankelisluterilaisen Lähetyshiippakunnan Johanneksen seurakunta. Rinnakkaiselon mahdollistaa Adventistien käsitys lauantaista pyhäpäivänä.


title: IPR University Center

text: IPR University Center on Helsingin yliopiston, Turun yliopiston, Helsingin kauppakorkeakoulun (nyk. Aalto-yliopiston kauppakorkeakoulu), Svenska handelshögskolanin ja Teknillisen korkeakoulun perustama erillinen laitos, joka aloitti toimintansa 1.1.2000.


title: IPR University Center

text: IPR University Center koordinoi ja edistää immateriaalioikeuteen liittyvien kysymysten tutkimusta ja alan koulutusta, tarjoaa immateriaalioikeutta koskevaa tietopalvelua ja julkaisee IPRinfo-verkkolehteä. Instituutti järjestää myös maksullisia kursseja sekä räätälöityä koulutusta korkeakouluille ja yrityksille. Instituutin kannatusyhdistys IPR University Center Association ry ylläpitää stipendirahastoa, joka tukee immateriaalioikeutta koskevaa tutkimusta ja koulutusta.


title: IPR University Center

text: Vuonna 2017 instituutin jäsenyliopistoja ovat


title: IPR University Center

text: Hallinnollisesti IPR University Center kuuluu vuoden 2014 alusta Svenska handelshögskolanin alaisuuteen. Instituutin johtajana toimii Niklas Bruun.


title: IPR University Center

text:
Instituutti ylläpitää OIKKU-tietokantaa, jossa on mm. tiivistelmät kaikista hovioikeuksien immateriaalioikeutta koskevista ratkaisuista 2000-luvulla.
Tietokannassa on lisäksi joitain tekijänoikeusneuvoston lausuntojen ja työsuhdekeksintölautakunnan ratkaisuiden tiivistelmiä. Helmikuussa 2014 tietokannassa oli noin 1400 ratkaisua tai tiivistelmää.


title: Limousin (nautarotu)

text: Limousin on nautarotu, joka on kotoisin Ranskasta Limousinin ja Marchen seuduilta. Rotu tunnetaan Ranskassa nimellä "limousine". Limousin-nautoja vietiin Ranskasta ensi kertaa suuria määriä 1960-luvulla, ja nyt niitä pidetään noin 70 maassa. Niillä on luontaisesti sarvet ja niiden väri vaihtelee vaalean vehnänvärisestä tummempaan puna-kultaiseen, vaikkakin kansainväliset rodunkasvattajat ovat jalostaneet sarvettomia ja mustia limousin-nautoja.


title: Limousin (nautarotu)

text: Limousineja käytettiin alun perin lähinnä vetojuhtina, mutta kiinnostus niiden käyttämisestä korkealaatuisen lihan tuotantoon kasvoi noin 200 vuotta sitten. Ensimmäinen limousinin roturekisteri perustettiin Ranskassa vuonna 1886, jotta voitaisiin varmistaa rodun puhtaus ja parantelu pitämällä kirjaa ja jalostamalla vain niitä eläimiä, jotka täyttävät tiukasti laaditun rotustandardin.


title: Limousin (nautarotu)

text: Limousin-karja on ollut suosittu Ranskassa yli 200 vuotta sen lihan ominaisuuksien ja rodun tuotantotehokkuuden ansiosta. Tutkijat ovat kvantifioineet 1990-luvun alusta lähtien kyseisiä rotupiirteitä ja verranneet niitä muihin rotuihin löytäen limousineista niihin merkittävästi vaikuttavan myostatiini-geenin luontaisen variantin. Myostatiini-geeni on kaikilla nisäkkäillä ja se vaikuttaa lihasten kehitystä ohjaavaan proteiiniin. Geenin eri variantit saavat aikaan proteiineja, jotka eivät ole niin tehokkaita ohjaamaan lihasten kehitystä, mikä johtaa suurempaan lihasmassaan. Limousineilla esiintyvä myostatiinin hyödyllinen variantti tunnetaan nimellä F94L. Sen tuloksena syntyvä osittain toimiva proteiini johtaa limousinin kohtalaiseen lihaskehitykseen, ilman liiallisen lihasmassan tuomia haittoja.


title: Tampereen Metodistikirkko

text: Tampereen Metodistikirkko on Suomen Metodistikirkon Tampereen seurakunnan käyttämä kirkkorakennus Jussinkylän kaupunginosassa.


title: Mitch Larkin

text: Mitch Larkin (s. 9. heinäkuuta 1993 Buderim, Sunshine Coast, Queensland) on australialainen selkäuinnin maailmanmestari ja olympiamitalisti. Hän edustaa brisbanelaista St. Peters Western Swim Clubia.


title: Mitch Larkin

text: Larkin saavutti junioreiden Tyynenmeren-mestaruuskilpailuissa 2010 kultaa 400 metrin sekauinnissa, hopeaa 200 metrin sekauinnissa ja pronssia 200 metrin selkäuinnissa. Lisäksi hän ui alkuerissä Australian joukkueissa, jotka loppukilpailussa saivat kultaa 4 × 200 metrin vapaauintiviestissä ja hopeaa 4 × 100 metrin vapaauintiviestissä. Lontoon olympialaisissa 2012 hän sijoittui kahdeksanneksi 200 metrin selkäuinnissa.


title: Mitch Larkin

text: Larkin voitti Glasgow'n Kansainyhteisön kisoissa 2014 kultaa 200 metrin selkäuinnissa ajalla 1.55,83. Lisäksi hän saavutti hopeaa 50 ja 100 metrin selkäuinneissa sekä 4 × 100 metrin sekauintiviestissä. Saman vuoden Tyynenmeren-mestaruuskilpailuissa Gold Coastissa hän sai pronssia 200 metrin selkäuinnissa ja 4 × 100 metrin sekauintiviestissä.


title: Mitch Larkin

text: Larkin saavutti lyhyen radan MM-kilpailuissa Dohassa 2014 kultaa 100 metrin selkäuinnissa ajalla 49,57 ja pronssia 200 metrin selkäuinnissa ajalla 1.48,35. Lisäksi hän oli viides 50 metrin selkäuinnissa. Kazanin MM-kilpailuissa 2015 hän voitti maailmanmestaruuden 100 metrin selkäuinnissa ajalla 52,40 ja 200 metrin selkäuinnissa ajalla 1.53,58. Lisäksi hän sai hopeaa 4 × 100 metrin sekauintiviestissä ja oli neljäs 50 metrin selkäuinnissa.


title: Mitch Larkin

text: Larkin saavutti Rio de Janeiron olympialaisissa 2016 hopeaa 200 metrin selkäuinnissa ajalla 1.53,96 ja pronssia 4 × 100 metrin sekauintiviestissä sekä sijoittui neljänneksi 100 metrin selkäuinnissa. Saman vuoden Windsorin lyhyen radan MM-kilpailuissa hän saavutti kultaa 100 metrin selkäuinnissa ajalla 49,65 ja hopeaa 4 × 100 metrin sekauintiviestissä. Budapestin MM-kilpailuissa 2017 hän sai hopeaa sekajoukkueiden 4 × 100 metrin sekauintiviestissä ja oli kuudes 100 metrin selkäuinnissa.


title: Mitch Larkin

text: Larkin voitti Gold Coastin Kansainyhteisön kisoissa 2018 kultaa 50, 100 ja 200 metrin selkäuinneissa, 200 metrin sekauinnissa ja 4 × 100 metrin sekauintiviestissä. Saman vuoden Tyynenmeren-mestaruuskilpailuissa hän saavutti kultaa 4 × 100 metrin sekajoukkueiden sekauintiviestissä, hopeaa 200 metrin sekauinnissa sekä pronssia 100 metrin selkäuinissa ja 4 × 100 metrin sekauintiviestissä. Hangzhoun lyhyen radan MM-kilpailuissa 2018 hän sai pronssia 200 metrin selkäuinnissa.


title: Mitch Larkin

text: Larkin seurusteli australialaisen uimari Emily Seebohmin kanssa vuosina 2015–2018, heidän oltuaan sitä ennen jo lapsuudenystäviä.


title: Chris Chittell

text: Christopher "Chris" John Chittell (s. 19. toukokuuta 1948, Aldershot, Hampshire) on englantilainen näyttelijä. Hänen tunnetaan Eric Pollardin roolista saippuasarjassa "Emmerdale", jossa hän on näytellyt vuodesta 1986 lähtien. Chittell on sarjan historian pisimpään mukana ollut näyttelijä.


title: Chris Chittell

text: Hän naimisissa näyttelijä Lesley Dunlopin kanssa, joka näyttelee Brenda Walkeria "Emmerdalessa".


title: Tampereen Vapaakirkko

text: Tampereen Vapaakirkko on Suomen Vapaakirkon Tampereen seurakunnan käyttämä kirkkorakennus Puutarhakadulla aivan Tampereen ydinkeskustassa, Tammerkosken kaupunginosassa. Rakennuksen kellarissa toimii vapaaseurakunnan ylläpitämä nuorisokahvila Monttu. Rakennus valmistui vuonna 1954 ja sen sekä siihen liittyvän kaksikerroksisen liikerakennuksen suunnittelusta vastasi arkkitehti Bertel Strömmer. Veneen keulaa tai goottilaista kaarta muistuttava sisäänkäynti on huomiota herättävä elementti rakennuksen muutoin melko tavanomaisessa julkisivussa. Julkisivun vaikuttavuutta on vielä erityisesti korostettu vetämällä se noin neljä metriä sisäänpäin katulinjasta. Vastaavasti liikerakennus on kaksikerroksisena huomattavan matala ja tarkoituksellisen pelkistetty ja kirkkorakennuksesta poiketen kiinnittyy katulinjaan.


title: Fenokopio

text: Fenokopio tarkoittaa sitä, että yksilö tai yksilön osa kehittyy ilmiasultaan kohti eri peruasua kuin omaansa, kohden jotakin yleensä geenimutaatiosta johtuvaa ominaisuutta, vaikka sillä ei ole tuota geenimutaatiota. Se ei muuta peruasua eikä periydy.


title: Terästammela

text: Asunto Oy Terästammela on Tampereen Osmonmäessä sijaitseva asuinkerrostalo, joka valmistui Tampereen asuntomessuille vuonna 1990. Rakennus edustaa kokeilevaa asuntorakentamista. Lähtöajatuksena oli käyttää betonin sijaan terästä runkomateriaalina. Kohteesta tuli Suomen ensimmäinen teräsrunkoinen asuinkerrostalo. Asuntomessujen jälkeen talo palkittiin Suomessa vuoden teräsrakenteena.


title: Terästammela

text: Rakennus muodostuu keskellä olevan lasiseinäisen porraskäytävän molemmin puolin olevista terästorneista, joista kummassakin on vain yksi asunto per kerros. Näin ollen asunnoilla ei ole lainkaan seinänaapureita. Rakennuksen julkisivua hallitsevien teräsrakenteiden teknisyys on varsin silmäänpistävää.


title: Terästammela

text: Terästalo on kokonsa, muotonsa ja sijaintinsa vuoksi dominoiva. Se sijaitsee kolmion muotoisen tontin kulmalla, monien liikenneyhteyksien risteyskohdassa. Talon ei ollut tarkoituskaan sopeutua ympäroivän puu-Tammelan olemassa olevaan rakennuskantaan, vaan nousta alueen maamerkiksi.


title: Adi Shamir

text: Adi Shamir (s. 8. heinäkuuta 1952, Tel Aviv, Israel) on israelilainen kryptografi ja kryptoanalyytikko.


title: Adi Shamir

text: Hänellä on matematiikan BSc Tel Avivin yliopistosta 1973, sekä tietotekniikan MSc (1975) ja tietotekniikan PhD (1977) Weizmann-instituutista.


title: Adi Shamir

text: Yhtenä RSA -salauksen kehittäjistä hän Ron Rivestin ja Leonard Adlemanin kanssa vastaanotti Turing-palkinnon 2002 työstä julkiseen avaimeen perustuvien salausmenetelmien soveltamisesta käytäntöön.


title: Adi Shamir

text: Hän on voittanut Japani-palkinnon vuonna 2017.


title: Adi Shamir

text: Saatuaan tohtorinarvon 1977 hän vietti ensin vuoden Warwickin yliopistossa Britanniassa ja siirtyi sitten Yhdysvaltoihin MIT:iin, jossa toimi matematiikan apulaisprofessorina. Siellä hän tapasi ja aloitti yhteistyön Rivestin ja Adlemanin kanssa. 1980 Shamir palasi työskentelemään Weizmann-istituutiin. 2006 hänet kutsuttiin myös vierailevaksi professoriksi Pariisin École Normale Supérieureen.


title: Adi Shamir

text: Paitsi, että on tullut tunnetuksi yhtenä RSA:n kehittäjistä, yhden "secret sharing" -menetelmän luojana, Feige–Fiat–Shamir-tunnistuksesta ja visuaalisen salauksen kehittäjänä. Shamir on myös tehnyt työtä eri salausmenetelmien heikkouksien löytämiseksi. Näihin lukeutuvat hänen työnsä Merkle–Hellman -salausmenetelmän murtamiseksi, differentiaalisen kryptoanalyysin kehitystyö Eli Bihamin kanssa ja kryptaavan tietokoneen akustinen vakoilu.


title: Sosiaalitarkkaaja

text: Sosiaalitarkkaaja oli Suomessa pääasiassa kuntien ja kaupunkien palveluksessa oleva työntekijä, jolla oli sosiaalialan koulutus. Nykyään samoja työtehtäviä hoitaa sosiaalityöntekijä, jonka koulutus on osittain laajempi kuin ennen.


title: Kättä päälle ja käsirahaa

text: Kättä päälle ja käsirahaa on vuonna 1973 ilmestynyt Hortto Kaalo -yhtyeen kolmas studioalbumi. Sen tuottajana toimi Jaakko Salo, joka myös sävelsi suuren osan levyn materiaalista. Albumin nimikappale on yksi Jukka Virtasen tunnetuimpia tekstityksiä. Levyn kannen on Käpylän raviradalla kuvannut Ismo Hölttö.


title: Patty ja Selma Bouvier

text: Patty ja Selma Bouvier ovat kuvitteellisia hahmoja amerikkalaisessa piirrossarjassa "Simpsonit". He ovat Marge Simpsonin kaksi vanhempaa siskoa ja keskenään identtiset tai lähes identtiset kaksoset. Molempia hahmoja ääninäyttelee Julie Kavner, joka on myös Margen ääninäyttelijä. Pattylla ja Selmalla on lähes identtinen karhea ja matala ääni, joten heidät voi erottaa lähinnä erilaisista hiustyyleistään, mekoistaan ja koruistaan.


title: Patty ja Selma Bouvier

text: Patty ja Selma asuvat kaksistaan pienessä kerrostaloasunnossaan ja työskentelevät yhdessä virkailijoina Springfieldin ajoneuvovirastossa. Vapaa-aikansakin he viettävät yhdessä polttaen jatkuvasti tupakkaa ja katsoen televisiosta "MacGyver"-sarjaa, jonka päähenkilöä he suorastaan palvovat. Patty ja Selma suhtautuvat lähes kaikkiin asioihin ja ihmisiin happamasti ja kyynisesti. Molempien unelmana on päästä naimisiin: Selma haluaa elämäänsä miehen ja Patty naisen. Heidän menestyksensä tällä saralla on heikko, koska juuri kukaan ei pidä heitä viehättävinä. He eivät peittele lainkaan tuntemaansa syvää inhoa lankoaan Homer Simpsonia kohtaan ja odottavat innolla Margen avioliiton luhistumista tai jopa Homerin kuolemaa. Homer inhoaa Pattya ja Selmaa vähintään yhtä paljon. Uudemmissa jaksoissa Selmalla on leikki-ikäinen adoptiotytär Ling Bouvier, jota siskokset kasvattavat yhdessä, mutta Ling näyttäytyy sarjassa vain harvoin.


title: Patty ja Selma Bouvier

text: Pattyn ja Selman ensiesiintyminen oli "Simpsonien" 1. tuotantokauden ensimmäisessä jaksossa ”Joulurauha”. Sarjassa toistuvassa vitsissä Patty ja Selma piinaavat Simpsoneita ja joskus muitakin ihmisiä näyttämällä heille kuolettavan tylsiä lomadiojaan.


title: Patty ja Selma Bouvier

text: Patty on 41 vuotta vanha ja kaksi minuuttia nuorempi kuin Selma. Pattyn kampaus on pyöreämpi kuin Selmalla. Patty käyttää pinkkiä mekkoa ja oransseja kolmionmuotoisia korvakoruja.


title: Patty ja Selma Bouvier

text: Sarjan varhaisemmilla tuotantokausilla Patty kuvattiin heteroseksuaalina, joka kuitenkin vältteli miehiä ja eli Margen sanojen mukaan vapaaehtoisessa selibaatissa. Patty poikkesi periaatteistaan 2. tuotantokauden jaksossa ”Kunnon mies”, jossa hän suostui tapailemaan rehtori Seymour Skinneriä. Patty lopetti suhteen, kun Skinner kosi häntä, sillä hän ei halunnut erota siskostaan. Pattyn mahdolliseen lesbouteen alettiin hienovaraisesti vihjailla vasta myöhemmässä vaiheessa sarjaa. Asia varmistui kun Patty tuli ulos kaapista 16. kauden jaksossa ”Mennään naimisiin”. Patty oli ensimmäinen "Simpsonien" vakiohahmo, josta tuli avoimesti homoseksuaali. Samassa jaksossa hänen ainoa avioliittonsa päättyi yhtä nopeasti ja surkeasti kuin kaikki Selmankin avioliitot, sillä Pattyn morsian Veronica paljastui huijariksi ja naiseksi tekeytyneeksi mieheksi.


title: Patty ja Selma Bouvier

text: Selmalla on leveä ja kulmikas tukka. Hän käyttää sinistä hihatonta mekkoa ja lilan värisiä pyöreitä korvakoruja.


title: Patty ja Selma Bouvier

text: Selma eroaa Pattysta siten, että hän on aina yrittänyt aktiivisesti löytää itselleen miestä. Selman kirouksena on päätyä toistuvasti avioliittoihin, joissa sulhanen paljastuu huijariksi välittömästi häiden jälkeen. Hänen ensimmäinen avioliittonsa oli vankilasta vapautuneen Sideshow Bobin kanssa 3. kauden jaksossa ”Musta leski”. Ilmeni, että Bob aikoi murhata hänet hääyönä periäkseen hänen rahansa ja kostaakseen Simpsonin perheelle. 7. kauden jaksossa ”Kala nimeltä Selma” Selma nai puolestaan elokuvatähti Troy McCluren, mutta pian paljastui, että McClure halusi vain kulissiavioliiton, sillä hänen seksuaalinen halunsa kohdistui pelkästään kaloihin. 18. kauden jaksossa ”Omituinen romanssi” Selma meni naimisiin Homerin isän Abraham Simpsonin kanssa, mutta liitto ei toiminut Aben seniilin käytöksen vuoksi. 22. kauden jaksossa ”Rakkauden pyörteissä” Selma meni naimisiin mafioso Läski-Tonyn kanssa, mutta vihkiminen paljastui pätemättömäksi, sillä Tony otti Selman ainoastaan ”kakkosvaimokseen” ja hänellä oli jo vaimo. Selmalla on tapana säilyttää aina jokaisen aiemman aviomiehensä sukunimi osana omaa nimeään. Hänen koko sukunimensä on nykyään Bouvier-Terwilliger-Hutz-McClure-Stu-Simpson-D'Amico, mikä vihjaa, että hänen järjestyksessä toinen aviomiehensä olisi ollut asianajaja Lionel Hutz ja neljäs aviomies Disco Stu. Näitä avioliittoja ei kuitenkaan ole kuvattu sarjassa.


title: Patty ja Selma Bouvier

text: Aviomiehen lisäksi Selma on halunnut itselleen myös lapsen. 4. kauden jaksossa ”Selman valinta” hän tyytyi lapsen sijasta adoptoimaan Gladys-tätinsä Jub-Jub-nimisen lemmikki-iguaanin. Jub-Jub on sen jälkeen nähty aina silloin tällöin Selman ja Pattyn lemmikkinä. 16. kauden jaksossa ”Vauvakuumetta” Selma lopulta adoptoi Kiinasta Ling-nimisen tyttövauvan. Ling on tämän jälkeen esiintynyt joissain jaksoissa, mutta Selman äitiyttä kuvataan sarjassa melko vähän.


title: Patty ja Selma Bouvier

text: Jakson ”Musta leski” mukaan Selma on menettänyt pysyvästi haju- ja makuaistinsa leikkiraketin lennettyä ja räjähdettyä hänen nenässään.


title: Baseballin SM-sarja 2015

text: Baseballin SM-sarjassa 2015 pelasi viisi joukkuetta. Runkosarjassa kullekin joukkueelle kertyi 16 ottelua. Runkosarjan voittaja selvisi suoraan loppuotteluihin ja sijoille 2-3 sijoittuneet pelaavat välieräsarjassa loppuotteluihin pääsystä. Espoo Expos voitti 13. peräkkäisen mestaruutensa.


title: Bangkokin pommi-isku 2015

text: Bangkokin pommi-isku 2015 tapahtui Erawanin pyhäkön edustalla Ratchaprasongin risteysalueella Pathum Wanin alueella Bangkokissa, Thaimaassa 17. elokuuta 2015. Iskussa sai surmansa 20 ihmistä ja yli 120 haavoittui.


title: Knoevenagel-kondensaatio

text: Knoevenagel-kondensaatio on kondensaatioreaktio, joka tapahtuu niin kutsutun happamia vetyjä sisältävän aktivoidun metyleeniyhdisteen, esimerkiksi malonihappojohdannaisen, ja aldehydien tai ketonien välillä. Tuotteena muodostuu α,β-tyydyttymätön johdannainen. Knoevenagel-kondensaatiota voidaan pitää aldolikondensaation johdannaisreaktiona ja se on tärkeä hiili-hiilisidoksia muodostava reaktio. Reaktio on nimetty löytäjänsä Emil Knoevenagelin mukaan ja hän raportoi reaktion ensimmäisen kerran vuonna 1898. Knoevenagel-kondensaatio on osa eräiden muiden reaktioiden mekanismia, esimerkiksi osa Hantzschin pyridiinisynteesiä ja Gewald-reaktiota.


title: Knoevenagel-kondensaatio

text: Knoevenagel-kondensaatioissa nukleofiilina toimii aktivoitu metyleeniyhdiste, joka yleensä on enolaatti tai enolaatinkaltainen yhdiste. Nukleofiileinä reaktioissa käytetään usein malonihappoa tai sen estereitä kuten dietyylimalonaattia tai Meldrumin happoa, diketoneita kuten dimedonia, nitrometaania, syanoasetaattiestereitä tai maloninitriiliä. Elektrofiilinä reaktiossa toimii aldehydi tai ketoni ja elektrofiilillä ei usein ole protonia α-asemassa karbonyyliryhmään nähden, joten se ei voi muodostaa enolaattia reaktio-olosuhteissa.


title: Knoevenagel-kondensaatio

text: Knoevenagel-kondensaatiossa katalyyttinä toimii emäs. Yleisesti käytettyjä katalyyttejä ovat ammoniumasetaatti, piperidiini, piperidiiniasetaatti, pyridiini tai alumiinioksidi tai zeoliitit. Lisäksi usein reaktioseokseen lisätään puskuriksi jotain happoa esimerkiksi etikkahappoa. Ensimmäisessä vaiheessa emäs vastaanottaa protonin aktivoidulta metyleeniyhdisteeltä, jolloin muodostuu enolaatti tai enolaatin kaltainen välivaihe. Nukleofiilinen enolaatti reagoi elektrofiilisen karbonyyliyhdisteen kanssa muodostaen aldolituotteen. Yleensä tätä aldolia ei eristetä vaan siitä eliminoituu vettä ja muodostuu α,β-tyydyttymätön yhdiste. Eliminoituva vesi voidaan poistaa reaktioseoksesta käyttämällä Dean–Stark-laitetta.


title: Knoevenagel-kondensaatio

text: Knoevenagel-kondensaatiota voidaan nopeuttaa ja saantoa parantaa käyttämällä mikroaaltosäteilytystä lämmittämiseen tai ultraääntä sekoittamiseen. Myös neste- tai kiinteässä faasissa tapahtuvia liuottimettomia versioita tunnetaan. Mikäli malonihappoa tai dialkyylimalonaatteja toimiessa nukleofiileina ja käytettäessä pyridiiniä emäksisenä katalyyttinä tapahtuu usein esterien hydrolysoituminen malonihapoksi ja malonihapon dekarbosyloituminen α,β-tyydyttymättömiksi karboksyylihapoiksi. Tämä reaktio tunnetaan Döbner-muunnelmana kehittäjänsä Oscar Döbnerin mukaan ja on erittäin hyödyllinen valmistettaessa kanelihappojohdannaisia.


title: Matsumoto

text: Matsumoto voi tarkoittaa seuraavia:


title: Suopohja

text: Suopohja (; ) on asutus Karjalan tasavallan Kontupohjan piirin Kentjärven kunnassa Venäjällä. Se sijaitsee Sandaljärven Suopohjanlahden rannalla 33 kilometriä Kentjärveltä pohjoiseen. Paikkakunnalla on 13 asukasta (vuonna 2013).


title: Suopohja

text: Suopohjan lyydiläiskylä kuului 1800- ja 1900-lukujen vaihteessa Munjärven volostin Vornovan (ven. "Voronovo") kyläkuntaan. Vuonna 1905 siellä oli 26 taloa, koulu ja 199 asukasta.


title: Suopohja

text: Neuvostoaikana Suopohja kuului aluksi Vornovan kyläneuvostoon. Myöhemmin muodostettiin Kontupohjan piiriin kuulunut Suopohjan kyläneuvosto, joka käsitti myös Kivatšun (ven. "Kivatš"), Šuškenkylän ("Šuški") ja Ulassun eli Viikšjärven ("Vikšitsa") kylät. Vuonna 1933 niissä oli 473 asukasta, joista 80 % oli karjalaisia ja loput etupäässä venäläisiä. Suopohjan kylässä asukkaita oli 192.


title: Suopohja

text: Suopohjan kautta kulkee Pietarin ja Murmanskin välinen M18-valtatie. Asutuksen pohjoispuolella toimii taimitarha ja eteläosassa huoltoasema. Lähistöllä sijaitsee huvila-alueita.


title: Suopassalmi

text: Suopassalmi () on entinen kylä Karjalan tasavallan Kalevalan piirin Jyskyjärven kunnassa Venäjällä. Se sijaitsi Kemijoen muodostaman Kylänjärven rannalla 15 kilometriä Jyskyjärveltä linnuntietä koilliseen.


title: Suopassalmi

text: Paanajärven pogostaan kuulunut Suopassalmen kylä mainitaan ensimmäisen kerran vuoden 1597 verokirjassa. Ruotsalaiset hävittivät sen vuosina 1611 ja 1718. Vuonna 1726 kylässä oli neljä taloa, joissa asui peräti 50 aikuista miestä.


title: Suopassalmi

text: 1800- ja 1900-lukujen vaihteessa Suopassalmi kuului Jyskyjärven volostiin ja kyläkuntaan. Vuonna 1905 kylässä oli 65 taloa, kyytiasema, koulu ja 461 asukasta.


title: Suopassalmi

text: Neuvostoaikana perustettiin Uhtuan piiriin kuulunut Suopassalmen kyläneuvosto, joka käsitti myös Požan ja Suopasvaaran (ven. "Sopovaraka") kylät sekä Sonkajärven ("Šongozero") metsätyömaan. Vuonna 1933 kyläneuvostossa oli 481 asukasta, joista valtaosa oli karjalaisia. Suopassalmessa asukkaita oli 263. Sen kylänosia olivat Kepajoki, Kirikköniemi, Kuužoja, Lakši, Matoniemi, Mattilanpuoli, Paukkola, Ristiniemi ja Ruokolahti. Vuoden 1960 asutusluettelossa Suopassalmea ei enää mainita.


title: Anna Luoto

text: Anna Inkeri Luoto (o.s. Rytkönen; 18. huhtikuuta 1922 Iisalmen maalaiskunta – 16. syyskuuta 2014 Pyhäjoki) oli pyhäjokinen kirjailija. Hänen teoksiaan ovat "Näin sodan armottomat kasvot" ja "Kun ei ollut rahaa, tehtiin lapsi". Luoto oli entinen rintamalotta ja kunnankätilö. Luodon kirjat on julkaissut Tammi.


title: Rotubiologian tutkimuslaitos

text: Rotubiologian tutkimuslaitos ("Statens institut för rasbiologi", "Rasbiologiska institutet") oli Ruotsin Uppsalassa toiminut valtion tutkimuslaitos. Sen johtaja oli Herman Lundborg. Tutkimuslaitos perustettiin 1922, sen jälkeen kun valtiopäivillä oli tehty päätös sen perustamisesta. Rotubiologian tutkimuslaitos lakkautettiin vuonna 1958, minkä jälkeen sen tutkimustoimintaa jatkoi Uppsalan yliopiston lääketieteellisen genetiikan laitos ("Institutionen för medicinsk genetik").


title: Rotubiologian tutkimuslaitos

text: Lundborgin mukaan olisi kauhistuttavaa jos suomalaiset ja saamelaiset sekoittuisivat ruotsalaisiin.


title: Syvälampi

text: Syvälampi on melko pieni järvi Suomusjärvellä Salossa Varsinais-Suomessa. Se sijaitsee Lahnajärven ja Suomusjärven välissä. Siellä sijaitsee Suomusjärven motelli (Motelli Syvälampi) joka paloi 29. heinäkuuta 2014.


title: Kansankodin pimeämpi puoli

text: Kansankodin pimeämpi puoli on kulttuuriantropologi Tapio Tammisen teos, joka käsittelee Ruotsin äärioikeistolaisuuden ja uusnationalismin taustoja. Kirja ilmestyi vuonna 2015 Atenan kustantamana. Kirja on saanut vuoden 2015 Tieto-Finlandia-palkinnon.


title: Kansankodin pimeämpi puoli

text: Teos taustoittaa aihetta viikingeistä ja muinaisrunoudesta alkaen, joita kansallistuntoa rakentavat kirjoittajat ovat hyödyntäneet luodessaan erityisesti 1800-luvulta lähtien kuvaa ainutlaatuisesta uljaasta germaanisesta kansakunnasta. Romanttisen aikakauden mielikuvat eivät kuitenkaan pohjautuneet historiallisiin tosiasioihin. Mytologian ensimmäisiä rakentajia oli Olof Rudbeck, joka teoksessa "Atlantica" (1679–1702) esitti, että muinainen Atlantis on sijainnut Ruotsissa. Kriittisiä vaiheita ovat olleet suurvaltakauden päättyminen vuonna 1809, jolloin Ruotsi menetti Suomen, ja maahanmuuton lisääntyminen 1990-luvulla.


title: Kansankodin pimeämpi puoli

text: Käsitteen ruotsalainen kansankoti loi 1910-luvulla konservatiivinen yhteiskuntateoreetikko Rudolf Kjellén. 1930-luvulla kansakunnan puhtaudesta tuli ihanne, ja Tammisen mukaan se on säilynyt Ruotsissa yhtenä äärioikeiston ihanteista.


title: Kansankodin pimeämpi puoli

text: Tamminen kertoo, kuinka dekkarikirjailija Stieg Larsson paljasti ruotsalaisen uusnatsismin tekemisiä.


title: Kansankodin pimeämpi puoli

text: Tommi Nieminen toteaa "Helsingin Sanomien" arviossaan, että kirja on ”hyytävää luettavaa”.


title: Kansankodin pimeämpi puoli

text: Janne Könönen kiittää "Keskisuomalaiseen" kirjoittamassaan arviossa kirjaa siitä, että se luo valoa historiallisiin kehityskaariin, jotka selittävät nykyisiä ilmiöitä. Hän olisi kuitenkin suonut, että kustannustoimittaja olisi karsinut sivupoluille vieviä rönsyjä.


title: Olof Kajbjer

text: Olof Kajbjer Gustafsson (s. 31. tammikuuta 1992) on ruotsalainen tietokonepelaamisen ammattilainen. Hän pelaa a. Kajbjer kuuluu Yhdysvaltalaisen FaZe Clan organisaation joukkueeseen, johon hän siirtyi ruotsalaisesta Fnatic-joukkueesta elokuussa 2017.


title: Olof Kajbjer

text: Fnaticin kanssa Kajbjer on voittanut yhdeksän eri kilpailua, muun muassa kesän 2015 DreamHack-turnauksen. Häntä pidetään yleisesti yhtenä maailman parhaimmista CS:GO -pelaajista. HLTV.org -sivusto valitsikin hänet vuoden 2015 parhaaksi CS:GO -pelaajaksi.


title: Olof Kajbjer

text: Kajbjer tunnetaan paremmin pelaajanimellään "olofmeister".


title: Star Wreck VII

text: Star Wreck -elokuvasarjan kahdeksas osa on tuotannossa. Alanimikettä ei ole vielä ilmoitettu.


title: Star Wreck VII

text: 20. elokuuta 2015 elokuvan tuotannosta vastaavat Tuotantoyhtiö Energia ja Troll VFX ilmoitti elokuvan olevan tekeillä. Elokuvan ohjaa Jussi Lehtiniemi, joka vastasi "Iron Skyn" visuaalisesta ilmeestä. Elokuva sijoittuu tulevaisuuden Neuvostoliittoon, jossa ydinvoimaa on alettu käyttää kaikissa mahdollisissa koneissa, niin ruohonleikkureissa kuin viljapuimureissakin.


title: Star Wreck VII

text: Ennen varsinaista elokuvaa julkaistaan lyhytelokuva, joka johdattelee katsojat tähän uuteen maailmaan. Lyhytelokuvan kuvaukset aloitetaan viimeistään vuoden 2016 aikana. Varsinaisen elokuvan ensi-ilta on muutaman vuoden kuluttua.


title: Juri Gortšinski

text: Juri Aleksandrovitš Gortšinski (, s. 5. toukokuuta 1977 Moskova) on venäläinen beachfutispelaaja, joka edustaa Venäjän beachfutismaajoukkuetta ja Lokomotiv Moskovaa. Pelipaikaltaan 173 senttimetriä pitkä ja 70 kilogrammaa painava Gortšinski on puolustaja.


title: Juri Gortšinski

text: Venäjän maajoukkueen kanssa Gortšinski on saavuttanut kaksi MM-kultaa vuosilta 2011 ja 2013. Vuoden 2015 MM-kilpailuista hän saavutti pronssia. Gortšinski on osallistunut kuusiin MM-kilpailuihin. Vuoden 2015 Euroopan kisoista hän saavutti kultaa.


title: Juri Gortšinski

text: Gortšinski on edustanut koko ikänsä kotimaansa seuroja. Lokomotiv Moskovassa hän on pelannut vuodesta 2010 asti, jota ennen hän edusti Strogino-seuraa.


title: Juri Tšeban

text: Juri Volodymyrovytš Tšeban (, s. 5. heinäkuuta 1986 Odessa, Ukrainan SNT) on ukrainalainen ratamelonnan olympiavoittaja ja maailmanmestari. 187 senttimetriä pitkä ja 95 kilogrammaa painava Tšeban edustaa Ukrainan armeijan seuraa ja hänen valmentajanaan toimii Vjatšeslav Sorokin. Tšeban kilpailee kanoottiyksikössä.


title: Juri Tšeban

text: Tšeban saavutti olympiakultaa 200 metriltä vuoden 2012 kesäolympialaisista Lontoosta ja vuoden 2016 kesäolympialaisista Rio de Janeirosta. Vuoden 2008 kesäolympialaisista Pekingistä hän saavutti pronssia 500 metriltä. MM-kilpailuista Tšebanilla on kaksi kultaa, kolme hopeaa ja yksi pronssi. Mitaleista kaksi hopeaa on tullut joukkuekilpailuista. EM-kilpailuista hän on saavuttanut yhden hopean ja neljä pronssia.


title: Juri Tšeban

text: Maailmancupissa Tšebanilla on kaksi osakilpailuvoittoa.


title: Persoonallisuuden tutkiminen

text: Persoonallisuustutkimuksen tavoitteita ovat selvittää persoonallisuuden yhteys muihin tekijöihin, sekä pyrkiä auttamaan ja ymmärtämään yksilöitä. Usein tutkimuksissa pyritään selvittämään esimerkiksi mitkä persoonallisuuden piirteistä ovat yhteydessä psyykkisiin häiriöihin, kuten masennukseen tai syömishäiriöihin. Sitä kautta pyritään edistämään tiedettä, kehittämään uusia tieteen menetelmiä, sekä soveltamaan tutkimustuloksia laajemmin yhteiskunnan hyödyksi. Persoonallisuutta tutkiessa keskeistä on löytää yleisiä lainalaisuuksia, jotka pätevät suurissa väestöryhmissä. Tiedon hankkimiseksi kehitellään erilaisia mittareita, kuten esimerkiksi testejä ja kyselyjä, sekä haastatellaan ihmisiä. Uuteen tietoon voidaan yhdistää myös eri lähteistä saatavia tutkimustuloksia, mittauksia ja tilastoja.


title: Persoonallisuuden tutkiminen

text: Koska jokainen ihminen on yksilö ja kokee asiat omalla tavallaan, tuottaa yleisten lainalaisuuksien löytäminen monenlaisia ongelmia. Osaammeko laatia sellaisen kysymyskokonaisuuden, jossa esimerkiksi aggressiivisuus tulee huolellisesti määriteltyä lähes jokaisessa tilanteessa? Käsitteitä määritellessä täytyy olla huolellinen. Tutkimusta laatiessa tutkittavat seikat eli muuttujat on operationalisoitava eli muutettava mitattavaan muotoon. Operationalisointi tuottaa enemmän ongelmaa määritellessä psyykkisiä ominaisuuksia kuin luonnontieteitä tutkiessa. Esimerkiksi pituus, paino ja äänenvoimakkuus on aikanaan operationalisoitu, jotta niitä voidaan mitata ja havainnoida mahdollisimman tarkasti.


title: Persoonallisuuden tutkiminen

text: Ominaisuudet eivät ole myöskään keskenään yhteismitallisia. Onko olemassa absoluuttista nollapistettä jossain psyykkisessä ominaisuudessa eli onko mahdollista, että olisi olemassa ihminen, jolta puuttuisi jokin psyykkinen ominaisuus kokonaan esim. aggressiivisuus. Tutkimuksia tehtäessä esiintyy myös monia muitakin ongelmia. Se miten ihmiset ymmärtävät kysymykset ja millaisessa olotilassa he ottavat osaa tutkimuksiin, vaikuttaa paljon tutkimustuloksiin. Tällaisten asioiden minimoiminen tekee tutkimuksien laatimisesta haastavaa. Arviot ihmisen ominaisuuden määrästä on aina suhteutettava kyseisen ominaisuuden keskiarvoon. Persoonallisuustutkimusten tuloksiin vaikuttavat myös tilannetekijät.


title: Wendell (jalkapalloilija)

text: Wendell Nascimento Borges (tunnetaan paremmin nimellä Wendell, s. 20. heinäkuuta 1993 Fortaleza) on brasilialainen jalkapalloilija, joka edustaa Saksan Bundesliigassa pelaavaa Bayer Leverkusenia. Pelipaikaltaan vasenjalkainen Wendell on vasen laitapuolustaja.


title: Wendell (jalkapalloilija)

text: Wendell aloitti ammattilaisuransa vuonna 2011 Iraty Sport Clubissa, jossa hän pelasi 11 ottelua. Vuodet 2012-2014 hän pelasi Londrina Esporte Clubessa, jossa otteluita kertyi 40 ja maaleja kolme. Vuonna 2012 hän oli lainalla Série B:n Paranássa ja vuosina 2013-2014 Série A:n Grêmiossa, jossa hän pelasi 11 ottelua.


title: Wendell (jalkapalloilija)

text: Heinäkuussa 2014 Wendell siirtyi Saksan Bundesliigan Bayer Leverkuseniin. Hän debytoi Bundesliigassa syyskuussa 2014 VfL Wolfsburgia vastaan ja teki avausmaalinsa maaliskuussa 2015 VfB Stuttgartin verkkoon. Avauskaudellaan Wendell teki 26 ottelussa yhden maalin ja debytoi myös Mestareiden liigassa.


title: Wendell (jalkapalloilija)

text: Wendell debytoi Brasilian alle 20-vuotiaiden maajoukkueessa vuonna 2014 ja oli samana vuonna mukana voittamassa perinteistä Toulon Tournamentia.


title: Rodrigo Ely

text: Rodrigo Ely (s. 3. marraskuuta 1993 Lajeado, Brasilia) on brasilialais-italialainen jalkapalloilija, joka edustaa Italian Serie A:ssa pelaavaa AC Milania. Oikeajalkainen Ely on pelipaikaltaan keskuspuolustaja.


title: Rodrigo Ely

text: Hänen agenttinaan toimii Mino Raiola.


title: Rodrigo Ely

text: Ely siirtyi vuonna 2012 Brasiliasta AC Milanin riveihin. Kauden 2012–2013 hän oli kuitenkin kokonaan lainalla Serie B:n Reggina Calciossa pelaten 27 ottelua ja tehden yhden maalin. Myös kauden 2013–2014 hän oli lainalla, nyt saman sarjan Varese Calciossa, jossa hän pelasi 37 ottelua. Kaudella 2014–2015 Ely pelasi 30 ottelua jälleen Serie B:ssä, nyt Avellinon riveissä. Hyvien Avellino-esitysten ansiosta Ely kutsuttiin Milanin mukaan kaudeksi 2015–2016.


title: Rodrigo Ely

text: Ely voi edustaa aikuisten maajoukkuetasolla joko Brasiliaa tai Italiaa. Alle 19- ja alle 20-vuotiaissa hän on pelannut Italian riveissä, mutta vuonna 2014 hän debytoi Brasilian alle 23-vuotiaiden maajoukkueessa.


title: Yhteisjakauma

text: Yhteisjakauma on todennäköisyyslaskennassa usean satunnaismuuttujan todennäköisyysjakauma. Yhteisjakaumaa voidaan kutsua myös "moniulotteiseksi todennäköisyysjakaumaksi". Monet yhteisjakauman ominaisuudet perityvät yhden satunnaismuuttujan todennäköisyysjakaumasta, mutta satunnaismuuttujien keskinäiset riipuvuudet vaikuttavat sen ominaisuuksiin oleellisesti. Moniulotteisten todennäköisyysjakaumiin liittyviä käsitteitä ovat reunajakaumat, ehdolliset jakaumat ja näiden tunnusluvut, kuten esimerkiksi kovarianssi ja korrelaatio.


title: Yhteisjakauma

text: Yhden satunnaismuuttujan todennäköisyysjakaumat kuvaavat useimpia satunnaisilmiöitä vain rajoitetusti, sillä satunnaisilmiöihin liittyy tavallisesti useita satunnaisia tekijöitä ja satunnaismuuttujien väliset riippuvuudet ovat silloin mielenkiinnon kohteina. Näitä on selvintä tarkastella yhteisjakauman avulla. Yhteisjakauman perusominaisuuksia voi tutkia jo kahden satunnaismuuttujan yhteisjakamalla.


title: Yhteisjakauma

text: Kahdesta satunnaismuuttujasta formula_1 ja formula_2 muodostetaan järjestetty pari formula_3 määrittelee kaksiulotteisen satunnaismuuttujan (myös satunnaisvektori ). Satunnaismuuttujat voivat olla esimerkiksi diskreettejä, jatkuvia tai näiden tyyppien sekamuotoinen yhdistelmä. Järjestetty pari voi lisäksi olla näiden tyyppien yhdistelmä. Yksinkertaisuuden vuoksi tässä ei esitetä sekamuotoisien satunnaismuuttujien merkintöjä, vaan ne ovat joko diskreettisia tai jatkuvia satunnaismuuttujien pareja.


title: Yhteisjakauma

text:
Todennäköisyysfunktio, joka on joko diskreettien satunnaismuuttujien pistetodennäköisyysfunktio tai jatkuvien satunnaismuuttujien tiheysfunktio, on kummassakin tapauksessa reaalilukufunktio
jolla on seuraavat alla esitetyt ominaisuudet.


title: Yhteisjakauma

text: Diskreetissä tapauksessa tapahtuma on sellainen järjestetty pari formula_13, jonka pistetodennäköisyysfunktion arvo ei ole nolla


title: Yhteisjakauma

text: Jatkuvassa tapauksessa tapahtuma koostuu sellaista alueista formula_15, joissa tiheysfunktio, ja sen seurauksena myös todennäköisyysfunktio, ei ole koko ajan nolla


title: Yhteisjakauma

text:
Kertymäfunktio voidaan muodostaa monilla eri tavoilla. Yleisin tapa on luoda tapahtumia, johon kerätään kaikkien satunnaismuuttujien arvot tiettyyn ylärajaan asti. Kaksiulotteisessa jakaumassa se tarkoittaa tapahtumaa
Kaksiulotteista kertymäfunktiota voidaan merkitä
ja sillä tarkoitetaan diskreetissä tilanteessa
ja jatkuvassa tilanteessa


title: Yhteisjakauma

text:
Jatkuvassa tapauksessa, mikäli kertymäfunktio on derivoituva, saadaan osittaisderivoimalla kummankin satunnaismuuttujan suhteen
Derivaattafunktio on yhteisjakauman tiheysfunktio.


title: Yhteisjakauma

text: Yhteisjakauman ulottuvuuksia voidaan rajoittaa kiinnittämällä yksi tai useampia satunnaismuuttujia vakioiksi, ja laskemalla syntyvän alempiulotteisen jakauman todennäköisyys tai kertymäfunktiot. Näitä jakaumia kutsutaan yleisellä nimellä reunajakauma, joka on peräisin kahden satunnaismuuttujan jakauman ominaisuudesta.


title: Yhteisjakauma

text:
Kaksiulotteisen yhteisjakauman reunajakaumia on kaksi, joiden todennäköisyysfunktioiden muodostaminen esitetään tässä. Niiden pistetodennäköisyysfunktiot muodostetaan diskreetissä tapauksessa
ja tiheysfunktiot jatkuvassa tapauksessa vastaavasti


title: Yhteisjakauma

text: Edellisillä reunajakaumilla on myös kertymäfunktiot formula_28 ja formula_28, ja näiden tunnusluvut, kuten esimerkiksi odotusarvot formula_30 ja formula_31 ja varianssit formula_32 ja formula_33, voidaan muodostaa reunajakaumista luonnollisella tavalla. Muut momentit saadaan esimerkiksi momenttifunktioista, jos ne ovat olemassa.


title: Yhteisjakauma

text: Yhteisjakaumalle ja sen kummallekin reunajakuamalle voidaan määrittää momentit. Yhden satunnaismuuttujan jakaumille, kuten joskus reunajakaumille, origomomentit määritellään formula_34, keskusmomentit määritellään formula_35 ja tekijämomentit formula_36 Kahden satunnaismuuttujan yhteisjakaumille vastaavat jakaumat ovat formula_37 ja formula_38 Näiden määrittäminen yhteisjakaumalle voidaan suorittaa myös momenttifunktioilla ja generoivilla funktioilla.


title: Yhteisjakauma

text: Kaksiulotteisen yhteisjakauman odotusarvo määritellään aina annetun reaalilukuarvoisen satunnaismuuttujan tai funktion avulla. Ellei eri satunnaismuuttujia voida muuttaa lausekkeeksi, ei odotusarvo ole määritelty. Eräs tapa kiertää tuo ongelma on laskea reunajakaumien odotusarvot formula_39 ja formula_40 ja muodostaa niistä järjestetty pari formula_41, joka määrää satunnaismuuttujien yhteisjakauman todennäköisyysmassan painopisteen arvot.


title: Yhteisjakauma

text:
Ennalta annetun reaaliarvoisen funktion formula_42 odotusarvo määritellään
kun on kyseessä diskreetit satunnaismuuttujat, ja
kun kyseessä on jatkuvat satunnaismuuttujat.


title: Yhteisjakauma

text:
Eräiden funktioiden, kuten esimerkiksi formula_45, avulla voidaan laskea satunnaismuuttujien summan odotusarvo, jolloin summien ja integraalien ominaisuuksista johtuen voidaan aina kirjoittaa
ja jos satunnaismuuttujat ovat riippumattomat, saadaan


title: Yhteisjakauma

text:
Samasta syystä kuin odotusarvon tapauksessa, yhteisjakauman varianssi ei ole suoraan määritelty. Se voidaan laskea vain satunnaismuuttujista muodostetulle funktiolle ja sitten kummankin reunajakauman osalta erikseen. Sen sijaan kovarianssi formula_48 on määritelty niin, että se voidaan laskea kahdesta satunnaismuuttujasta seuraavasti
Varianssit lasketaan toisesta satunnaismuuttujasta (esimerkissä jatkuva s.m.)
missä formula_52 on yhteisjakauman reunajakauma muuttujan formula_1 suhteen.


title: Yhteisjakauma

text:
Kaksi satunnaismuuttujaa formula_1 ja formula_2 ovat riippumattomat (merkitään joskus formula_56), jos kummankin satunnaismuuttujan tapahtumat formula_57 ja formula_58 ovat riippumattomia toisistaan. Silloin pätee tulo
Asialla on joitakin seurauksia. Kun satunnaismuuttujat ovat riippumattomat, niin silloin voidaan kirjoittaa:


title: Yhteisjakauma

text: Edellä käsitelty kaksimuuttujainen eli kaksiulotteinen yhteisjakauma on jo moniulotteinen yhteisjakauma. Muodostettaessa moniulotteisia jakaumia jatketaan kaksiulotteisen jakauman periaatetta kaikissa suhteessa lisäämällä siihen puuttuvat muuttujat ja huomioimalla eri tilanteissa syntyvien vaihtoehtojen kasvava lukumäärä.


title: Noel Acciari

text: Noel Acciari (s. 1. joulukuuta 1991) on Yhdysvaltalainen jääkiekkoilija, joka pelaa AHL-joukkue Providence Bruinsissa.


title: Noel Acciari

text: Ennen ammattilaiseksi siirtymistä Acciari pelasi Providence Collegessa, jossa teki kolmen NCAA -kauden aikana 32 maalia, 33 syöttöpistettä ja yhteensä 65 tehopistettä sekä kärsi 72 rangaistusminuuttia 113 pelissä.


title: Noel Acciari

text: 8. kesäkuuta 2015 Boston Bruins allekirjoitti Acciarin kanssa kahden vuoden mittaisen tulokassopimuksen


title: Ravitsemushäiriöt

text: Ravitsemushäiriöt ovat elimistössä esiintyviä häiriötiloja, jotka aiheutuvat ravinnon puutteellisuudesta tai virheellisyydestä. Niitä voivat aiheuttaa paitsi huono ruokavalio, myös ruoansulatuselimistön toimintahäiriö. Ravitsemushäiriöitä ovat esimerkiksi ravitsemus- ja puutostaudit sekä liikalihavuus.


title: Vojtěch Mozík

text: Vojtěch Mozík (s. 26. joulukuuta 1992) on tšekkiläinen jääkiekkoilija. Hän pelaa nykyisin NHL-joukkue New Jersey Devilsin organisaatiossa.


title: Vojtěch Mozík

text: Varaamaton Mozík on pelannut aiemmin ammattilaisena kotimaassaan BK Mladá Boleslavissa ja HC Plzeňissä Tšekin Extraligassa. 15. kesäkuuta 2015 Mozik ja New Jersey Devils solmivat kaksivuotisen tulokassopimuksen.


title: Nordahl Grieg

text: Nordahl Grieg (1. marraskuuta 1902, Bergen – 2. joulukuuta 1943) oli norjalainen kirjailija ja lehtimies. Hänellä oli 1930-luvulta lähtien marxilainen maailmankatsomus, ja hän kirjoitti poliittisia näytelmiä. Saksan miehittäessä Norjaa Grieg kannusti norjalaisia tulisin taistelurunoin. Hänen teoksistaan on suomennettu "Laiva kulkee eteenpäin" (romaani, suom. Eino Tikkanen, Schildt 1926) ja "Voimamme ja kunniamme" (näytelmä). Hän kuoli sotakirjeenvaihtajana liittoutuneiden pommikoneessa Berliinin yllä.


title: Koskenalanen

text: Koskenalanen on melko pieni järvi Suomusjärvellä Salossa Varsinais-Suomessa. Se kuuluu Kiskonjoki–Perniönjoki-päävesistöön. Koskenalanen kuuluu Varsinais-Suomen ELYn ympäristövastuualueeseen.


title: Papuanvuorisieppo

text: Papuanvuorisieppo ("Petroica bivittata") on pensassieppojen heimoon kuuluva varpuslintu.


title: Papuanvuorisieppo

text: Papuanvuorisieppoa tavataan Uuden-Guinean saarella Indonesiassa ja Papua-Uudessa-Guineassa. Lajia on kuvattu harvinaiseksi ja huonosti tunnetuksi, mutta sen kanta on vakaa. Se on luokiteltu elinvoimaiseksi.


title: Liekkisieppo

text: Liekkisieppo ("Petroica phoenicea") on pensassieppojen heimoon kuuluva varpuslintu.


title: Liekkisieppo

text: Liekkisieppoa tavataan Australian kaakkoisosissa. Vuoden 2012 uhanalaisuusarvioinnissa lajin populaatioksi arvioitiin noin miljoona aikuista yksilöä. Se oli kuitenkin vähentynyt nopeasti viimeisen 25 vuoden aikana, ja laji on luokiteltu silmälläpidettäväksi.


title: Holly Montag

text: Holly Wilson (o.s. Montag; s. 15. lokakuuta  1983) on yhdysvaltalainen televisioesiintyjä ja malli. Hän tuli tunnetuksi MTV:llä esitetystä tv-sarjasta "The Hills". Holly oli alun perin vain vierailijana sarjassa ja hänet esiteltiin Heidi Montagin siskona, myöhemmin Holly kuitenkin korvasi Heidin ja tämän miehen Spencer Prattin heidän lähdettyään sarjasta. The Hillssin jälkeen hän on osallistunut myös yhdysvaltalaiseen " I'm a Celebrity…Get Me out of Here! " ohjelmaan jossa hän sijoittui kuudenneksi.


title: Holly Montag

text: Holly Montag on syntynyt vuonna 1984 Silver Springissä Marylandissa. Montagin ollessa neljä vuotias heidän perheensä muutti Coloradoon . Montagin perheeseen kuuluu pikkusisko Heidi Montag, heidän vanhempansa Darlene Egelhoff ja Bill Montag, jotka ovat kuitenkin jo eronneet. Hollyllä on äitinsä puolelta velipuoli Sky Egelhoff ja isänsä puoleta velipuoli Eric O'Hara. Eric kuoli tapaturmassa vuonna 2008.


title: Holly Montag

text:
Montag muutti Los Angelesiin päästäkseen näyttelemään, käsikirjoittamaan ja ohjaamaan televisio ohjelmia.
Vuonna 2013 Holly meni kihloihin poikaystävänsä Richie Wilsonin kanssa. Häät pidettiin 13. syyskuuta 2014 ja samalla Montag vaihtoi virallisesti nimensä Wilsoniksi . Parin ensimmäinen lapsi Isaiah Hawk Wilson syntyi vuonna 2015 .


title: Červený Kameňin yhteentörmäys

text: Kaksi Dubnica Airin Let L-410 -lentokonetta törmäsi toisiinsa Slovakian Červený Kameňissa 20. elokuuta 2015. Koneiden kyydissä oli yhteensä 34 laskuvarjohyppääjää, joista 31 hyppäsi turvallisesti koneista ennen maahansyöksyä. Kolme laskuvarjohyppääjää sekä molempien koneiden kaksi lentäjää menehtyivät onnettomuudessa.


title: Limingan kirkonkylä

text: Limingan kirkonkylä on Limingan kunnan keskustaajama. Se sijaitsee valtatien 8 länsipuolella, noin kolme kilometriä Haaransillan kiertoliittymästä. Vuoden 2012 lopussa taajamassa oli 4 712 asukasta.


title: Limingan kirkonkylä

text: Taajamassa sijaitsevat kunnan keskeisimmät palvelut. Vuonna 1826 valmistunut Limingan kirkko sijaitsee kirkonkylän luoteisosassa.


title: Limingan kirkonkylä

text: Seinäjoen ja Oulun välinen Pohjanmaan rata kulkee taajaman halki. Taajamassa sijaitseva vuonna 1884 valmistunut rautatieasemarakennus on suojelukohde. VR:n henkilöjunat eivät nykyään pysähdy asemalla.


title: Limingan kirkonkylä

text: Kirkonkylän eteläpuolella sijaitsee Limingan museoalue, johon kuuluvat oopperalaulaja Abraham Ojanperän muistoa kunnioittava Muistokoti Aappola, Limingan kotiseutumuseo sekä taidemaalari Vilho Lammen tuotantoa ja esineistöä esittelevä Vilho Lampi -museo.


title: Sofia Molin

text: Sofia Molin (s. 1983) on suomalainen näyttelijä. Molin valmistui näyttelijäntyön maisteriksi Pietarin valtiollisesta teatteritaiteen akatemiasta vuonna 2011, jossa hän suoritti elokuva- ja draamateatterinäyttelijän tutkinnon.


title: Sofia Molin

text: Molin on työskennellyt näyttelijänä muun muassa Åbo Svenska Teaterissa, Turun Kaupunginteatterissa, Tehdasteatterissa ja Svenska Teaterissa. Vuodesta 2014 alkaen Molin on kuulunut Grus Grus Teatterin esiintyjäensembleen.


title: Grus Grus Teatteri

text: Grus Grus Teatteri on vuonna 2007 perustettu monialainen nomaditeatteri, joka koostuu eri esitystaiteen alojen ammattilaisista. Teatteri toimii Tampereella, Helsingissä ja Turussa. Esityskielinä ovat suomi ja ruotsi..


title: Grus Grus Teatteri

text: Teatterin perustaja on ohjaaja-dramaturgi Ville Kurki.


title: Alyssa Miller

text: Alyssa Elaine Miller (s. 4. heinäkuuta 1989) on yhdysvaltalainen malli. Hän on työskennellyt lehtikuvien ja muotinäytösten parissa lukuisille johtaville yrityksille. Hänen uransa kohokohtia ovat olleet kansikuvaesiintymiset Voguessa (saksankielinen versio) ja Ellessä (italiankielinen versio), mallintyöt Guessille ja Victoria’s Secretille sekä esiintymiset Sports Illustrated Swimsuit Issue -lehdessä.


title: Alyssa Miller

text: Miller syntyi Los Angelesissa Kaliforniassa. Hänen sukujuuriinsa kuuluu saksalaisia, itävaltalaisia, englantilaisia, irlantilaisia, skottilaisia ja walesilaisia. Hän kasvoi Los Angelesin Palmdalessa.


title: Alyssa Miller

text: Vuonna 2003 hänen isänsä lähetti Milleristä otettuja koekuvia malliyritys IMG Modelsin Los Angelesin toimistoon. Vuonna 2005 hän oli jo lupaava malli Marilyn Agency -mallitoimiston listoilla. Miller esiintyi Stella McCartneyn vuoden 2005 syyskampanjassa. Vuoteen 2006 mennessä hän oli esiintynyt kaikissa Voguen pääjulkaisuissa mukaan lukien erään Vogue Italian liitteen kannessa. Kun hän oli esiintynyt Voguen saksalaisen version lokakuun 2006 numeron kannessa ja Ellen italian version heinäkuun 2010 numeron kansikuvassa (hän pääsi myös lokakuun 2012 numeron kanteen), hänestä tuli yksi Guessin uusista kasvoista vuoden 2010 lopussa. Miller on myös työskennellyt Victoria’s Secretille. Lisäksi hän on esiintynyt seuraavien tahojen mainoksissa: Bebe, Billabong, Chopard, Diesel, Elie Tahari, Intimissimi, Juicy Couture, La Perla ja Laura Biagotti.


title: Alyssa Miller

text: Hän allekirjoitti työsopimuksen Elite Model Management -mallitoimiston kanssa vuonna 2011. Miller esiintyi ensimmäisen kerran Sports Illustrated Swimsuit Issue -lehdessä vuonna 2011.


title: Alyssa Miller

text: Miller teki cameo-roolin vuoden 2015 elokuvassa "Entourage".


title: Alyssa Miller

text: Millerin ulkonäköä pidetään hyvin eurooppalaisena. Kun hän teki läpimurtonsa Guessin parissa, häntä verrattiin Sophia Loreniin.


title: Alyssa Miller

text: Miller alkoi seurustella näyttelijä Jake Gyllenhaalin kanssa kesäkuun puolivälissä 2013, ja heinäkuussa heidän suhteestaan tuli julkinen.


title: Ultraviolence (albumi)

text: Ultraviolence on yhdysvaltalaisen laulaja-lauluntekijä Lana Del Reyn kolmas studioalbumi, joka julkaistiin 13. kesäkuuta 2014 UMG Recordingsin kautta. Albumi debytoi Suomen virallisen listan ensimmäisellä sijalla, ja pysyi listalla yhteensä 11 viikkoa.


title: Ultraviolence (albumi)

text: Musiikillisesti "Ultraviolence" eroaa selkeästi laulajan aiemmasta tuotannosta. Toisin kuin kamaripop- ja hip hop -painotteinen "Born to Die", "Ultraviolence" sulauttaa yhteen useita eri tyylilajeja, kuten desert rockia, psykedeelistä rockia ja soft rockia, pysyen samalla uskollisena laulajan aiemmin luomalle synkälle ja elokuvalliselle estetiikalle. Tämän tyylimuutoksen on kerrottu johtuvan Del Reyn tutustumisesta Yhdysvaltain länsirannikon ja Brooklynin musiikkiin, sekä altistumisesta Nashville, Tennesseen rockille Dan Auerbachin johtamissa levytyssessioissa. Hänen arvostuksensa jazzmuusikoita, kuten Nina Simone, Billie Holiday ja Leonard Cohen, kohtaan sekä vaihtoehtorockyhtye Nirvanaa ja 1970-luvun artisteja, kuten Bob Seger, The Eagles, Dennis Wilson, kohtaan vaikutti myös musiikillisen tyylisuunnan vaihtoon.


title: Ultraviolence (albumi)

text: Albumin aloittava desert rock -balladi ”Cruel World” kertoo hullusta tytöstä, joka on lopettanut tuhoisan suhteen ja joka tuntee olonsa pikemminkin huojentuneeksi kuin murheelliseksi (”I shared my body and my mind with you / that's all over now”). Sitä kuvailtiin "The Huffington Postissa" kappaleeksi, joka määrittää albumin tunnelman täydellisesti. Albumin toinen kappale ”Ultraviolence” käyttää suurelta osin pianoa ja kielisoittimia. Sen nimi on viittaus Anthony Burgessin romaaniin "Kellopeliappelsiini" (1962), jossa termi esiintyy. Sanoitukset koskevat perheväkivaltaa, ja ne kuvailevat naista, joka uskoo miehensä lyöntien olevan rakkaudenosoitus häntä kohtaan (”He hurt me, but it felt like true love”). Kertosäkeessä hän laulaa (”I can hear sirens, sirens”), mikä voi tarkoittaa hälytysajoneuvojen paikalle tuloa.


title: Lavijärvi

text: Lavijärvi on järvi Porin kaupungissa, entisen Lavian kunnan alueella. Järvi on muodoltaan pitkä ja kapea, sen pinta-ala on 77 hehtaaria ja rantaviivaa sillä on 6,4 kilometriä. Lavijärvi kuuluu Karvianjoen vesistöalueeseen ja järven vedet laskevat Lavian keskustaajaman läpi toisella puolella olevaan Karhijärveen. Lavijärven itäosaan laskevat Suodenniemen Suodenjärven vedet Palojärven ja Miekkajärven kautta. Nämä neljä järveä muodostavat jylhän ja kapean Karhijärveen laskevan järvireitin.


title: Lavijärvi

text: Lavijärveen laskee sen pohjoisrannalla pieni vesiputous, Velhonvittu. Putous ryöppyää alas Velhonvuoren kalliolta, ja sillä on putouskorkeutta viisi metriä. Putouksen vesimäärä on pieni, joten kuivimpina aikoina siinä ei ole virtaavaa vettä. Velhonvittu on perustettu yksityiseksi luonnonsuojelualueeksi ja se on tunnettu paikallinen nähtävyys.


title: Lavijärvi

text: Lavijärvi on tunnettu myös suomalaisista eurokolikoista. Yhden euron kolikon kansallisella puolella on kuvattuna lavialaiset järvet Karhijärvi ja Lavijärvi, joiden yli lentää kaksi laulujoutsenta.


title: Ljubov Gurina

text: Ljubov Mihailovna Gurina (, s. 6. elokuuta 1957 Matuškino, Kirovin alue) on venäläinen keskimatkojen juoksija, joka uransa aikana edusti myös Neuvostoliittoa ja Itsenäisten valtioiden yhteisöä.


title: Ljubov Gurina

text: Gurina saavutti Helsingin MM-kilpailuissa 1983 hopeaa 800 metrin juoksussa ajalla 1.56,11. Hän sai samalla matkalla pronssia Stuttgartin EM-kilpailuissa 1986 ajalla 1.57,73 ja Rooman MM-kilpailuissa 1987 ajalla 1.55,56. Soulin olympialaisissa 1988 hän karsiutui 1 500 metrin alkuerissä.


title: Ljubov Gurina

text: Gurina voitti sisäratojen Euroopan-mestaruuden 800 metrillä Glasgow'ssa 1990 ajalla 2.01,63. Splitin EM-kilpailuissa hän oli samalla matkalla seitsemäs. Hän sijoittui Sevillan sisäratojen MM-kilpailuissa 1991 800 metrillä neljänneksi ja Barcelonan olympialaisissa 1992 kahdeksanneksi.


title: Ljubov Gurina

text: Gurina saavutti Stuttgartin MM-kilpailuissa 1993 hopeaa 800 metrillä ajalla 1.57,10. Hän voitti samalla matkalla Euroopan-mestaruuden Helsingissä 1994 ajalla 1.58,55. Hän oli Göteborgin MM-kilpailuissa 1995 800 metrillä seitsemäs.


title: William Van Dijck

text: William Van Dijck (s. 24. tammikuuta 1961 Leuven, Flanderin Brabant) on belgialainen yleisurheilija, 3 000 metrin estejuoksun MM-mitalisti.


title: William Van Dijck

text: Van Dijck karsiutui estejuoksun välierissä Helsingin MM-kilpailuissa 1983 ja Los Angelesin olympialaisissa 1984. Stuttgartin EM-kilpailuissa 1986 hän sijoittui samassa lajissa viidenneksi.


title: William Van Dijck

text: Van Dijck saavutti 3 000 metrin estejuoksussa MM-pronssia Roomassa 1987 ajalla 8.12,18. Hän oli samassa lajissa viides Soulin olympialaisissa 1988 ja Splitin EM-kilpailuissa 1990. Hän oli estejuoksussa yhdeksäs Tokion MM-kilpailuissa 1991 ja Barcelonan olympialaisissa 1992.


title: William Van Dijck

text: Helsingin Euroopan-mestaruuskilpailuissa 1994 Van Dijck saavutti pronssia ajalla 8.24,86..


title: Dimbula

text: Dimbula on yksi seitsemästä Sri Lankan teealueesta. Se sijaitsee Sri Lankan Keskisen provinssin eteläosassa, Nuwara Eliyan piirikunnassa. Seudulla tuotetaan erityisesti mustaa teetä. Alueen teeviljelmät sijaitsevat yli 1 250 metrin korkeudella merenpinnasta.


title: Dimbula

text: Teentuotantoalue rajoittuu etelässä ja kaakossa Horton Plainsin ylänköalueeseen, jolla seudulla sijaitsee Horton Plainsin kansallispuisto. Teealueen pohjoispuolella on Nuwara Eliyan ylänkö. Teealuen reunimmaiset osa-alueet ovat: Bogawanthalawa, Dickoya, Kotagala, Maskeliya, Nanu-Oya ja Talawakelle. Teealueen itäpuolella ovat Nuwara Eliyan ja Uda Pussellawan teealueet.


title: Dimbula

text: Seudun ilmasto on märkä ja kostea suuren osan vuodesta. Lännenpuoleiset teetilat saavat lounaismonsuunin sateita touko–syyskuun aikana. Arvostetuin satokausi ajoittuu tammi–maaliskuuhun tai huhtikuun alkupuolelle, jolloin viileämmät, kuivat tuulet puhaltavat seudulle.


title: West Coast (kappale)

text: West Coast on yhdysvaltalaisen laulaja-lauluntekijä Lana Del Reyn kappale artistin kolmannelta studioalbumilta "Ultraviolence" (2014). Del Reyn ja Rick Nowelsin yhdessä säveltämä kappale on melankolinen rakkauslaulu, joka kertoo rakastuneesta, kunnianhimoisesta naisesta, ja se toimii samalla omisteena Yhdysvaltain länsirannikolle. Balladi on tyylilajiltaan psykedeelistä rockia, soft rockia ja surf rockia. ”West Coast” omaa yhtenäisemmän soundin ja voimakkaan rytminvaihdoksen sen säkeistöjen ja kertosäkeen välillä. Kappaleen lauluosuudet ovat sensuaalisemmat ja uhkaavamman sävyiset kuin laulajan aiemmissa kappaleissa, ja ne lauletaan usein hieman kuiskaten.


title: West Coast (kappale)

text: Kappale julkaistiin albumin ensimmäisenä singlenä Interscope ja Polydor Recordsin kautta 14. huhtikuuta 2014. ”West Coast” sai hyvän vastaanoton musiikkikriitikoilta, jotka kehuivat sen hypnoottista tunnelmaa ja Del Reyn epätunnusomaista laulutapaa. Monet musikkilehdet, kuten "NME" ja "Spin" listasivat sen yhdeksi vuoden 2014 parhaista kappaleista. Kaupallisesti se pärjäsi kohtalaisesti saavuttaen singelistojen top-20:n muun muassa Espanjassa, Alankomaissa ja Italiassa kohoten ensimmäiselle sijalle Venäjällä. Yhdysvalloissa se debytoi "Billboard 200" -listan sijalla 17, mikä tekee siitä Del Reyn parhaiten sijoittuneen debyytin singlelistalla.


title: West Coast (kappale)

text: Kappaleesta julkaistiin mustavalkoinen musiikkivideo 7. toukokuuta 2014. Musiikkivideon ohjasi Vincent Haycock ja se kuvattiin Los Angelesissa, Kaliforniassa. Musiikkivideolla Del Rey esittää kappaleen ristiriitaista naista. Laulaja nähdään kävelemässä rannalle Bradley Soileaun esittämän miehen kanssa ja hidastetussa autossa vanhemman miehen kanssa, jota esittää Mark Mahoney. Videon loppu sisältää värillisen kohtauksen, jossa Del Rey nähdään punaisessa mekossa liekkien ympäröimänä.


title: Vallilan työväentalo

text: Vallilan työväentalo oli Helsingin Vallilassa sijainnut työväentalo, jonka suunnitteli arkkitehti L. E. Hanstén. Vuonna 1928 valmistunut talo rakennettiin Sörnäisten Työväenyhdistyksen talkootyönä ja myöhemmin se siirtyi Helsingin Työväenyhdistyksen omistukseen. Vallilan työväentalo on yksi kuudesta paikasta, jossa Suomen eduskunta on kokoontunut.


title: Vallilan työväentalo

text: Osoitteessa Sturenkatu 27 sijainneen tiilirakenteisen nelikerroksisen rakennuksen keskuksena oli leveä koristemaalattu portaikko, joka talon toisessa kerroksessa laajeni suureksi aulatilaksi. Työväentalossa oli muun muassa kaksi ravintolaa, juhlasali, kokoustilat sekä biljardisali. Vallilan työväentalo tunnettiin pitkään muun muassa Helsingin Työväen Teatterin näyttämönä, jonne sen edeltäjä Sörnäisten Työväen Näyttämö oli muuttanut heti rakennuksen valmistuttua. Viimeisinä vuosina ennen talon purkamista sen tiloissa toimi Teatterikorkeakoulun Tikapuuteatteri. Vallilan työväentalosta tuli lopulta Sörnäisten ja sittemmin Helsingin Työväenyhdistykselle taloudellinen taakka. Kun taloa ei saatu kannattavaksi, se purettiin vuonna 1972. Tilalle valmistui 1973 J. T. ja O. Salovaaran suunnittelema liikerakennus. Helsingin Työväenyhdistys omistaa uuden rakennuksen edelleen ja sen tiloissa toimii muun muassa trooppinen eläintalo.


title: Vallilan työväentalo

text: Talvisodan sytyttyä 30. marraskuuta 1939 eduskunta piti vielä samana iltana kaksi täysistuntoa Vallilan työväentalolla. Aamupäivän pommitusten aikana kansanedustajat olivat hakeutuneet suojaan Eduskuntatalon ja Postitalon pommisuojiin, josta he myöhemmin siirtyivät Vallilaan kello 20 alkanutta täysistuntoa varten. Eduskunta antoi aluksi luottamuslauseen pääministeri A. K. Cajanderin hallitukselle, jonka jälkeen puhemiesneuvosto kokoontui puoli kymmeneltä ja päätti evakuoida kansanedustajat pääkaupungista Kauhajoelle. Iltakymmeneltä pidetyssä toisessa täysistunnossa puhemies Väinö Hakkila ilmoitti erikoisjunan lähtevän yöllä klo 3 ja kuljettavan eduskunnan myöhemmin ilmoitettavaan paikkaan.


title: Uda Pussellawa

text: Uda Pussellawa on yksi seitsemästä Sri Lankan teealueesta. Se on varsin pieni teetuotantoalue, joka sijaitsee Kandyn piirikunnan ja Uvan provinssin Badullan piirikunnan välissä sekä Nuwara Eliyan itäpuolella Keskisen provinssin Nuwara Eliyan piirikunnan itäosassa.


title: Uda Pussellawa

text: Seudulla tuotetaan erityisesti mustaa teetä. Alueen teeviljelmät sijaitsevat 950–1 600 metriä merenpinnasta, ylänköalueen itärinteellä. Huippusatokausi ajoittuu kesä–syyskuulle. Toinen arvostettu kausi on tammi–maaliskuussa.


title: Ahti Myrsky

text: Ahti Kalervo Myrsky (15. heinäkuuta 1909 Kouvola – 16. toukokuuta 1942 Karagandan alue, Neuvostoliitto) oli suomalainen diplomi-insinööri ja vasemmistososialidemokraatti. Hän kuului Suomen Sosialidemokraattisen Puolueen (SDP) sisäiseen oppositioon, joka talvisodan jälkeen arvosteli puolueen ulkopoliittisia linjauksia ja sodanaikaista ulkoministeri Väinö Tanneria. Myrsky oli itse talvisodan veteraani ja kuului vasemmistolaisten rintamamiesten etujärjestön Työläisrintamamiesten perustajiin. Hän kuului myös Akateemisen sosialistiseuran aktiiveihin ja oli mukana kulttuuriryhmä Tulenkantajien toiminnassa. Jatkosodan alkaessa Myrsky vangittiin ja hänet siirrettiin rintamalle rangaistuspataljoonaan. Hän loikkasi Neuvostoliittoon, jossa hänet vietiin sotavankileirille. Myrsky kuoli leirillä.


title: Ahti Myrsky

text: Myrsky työskenteli ennen sotavuosia Helsingin kaupungin rakennustoimistossa ja kuului Helsingin kaupunginvaltuustoon SDP:n edustajana. Vuonna 1936 hänet valittiin Helsingin Työväenyhdistyksen alaisen Toveriseuran johtokuntaan. Myrsky vieraili puhujana muun muassa Hugo Lehtisen johtaman Tampereen Sosialidemokraattisen Klubin tilaisuuksissa yhdessä tunnettujen vasemmistososiaalidemokraattien Mauri Ryömän, Cay Sundströmin ja Reinhold Sventon kanssa. Toukokuussa 1937 Myrsky sai usean muun vasemmistososiaalidemokraatin tavoin SDP:n puoluetoimikunnalta vakavan varoituksen kommunistien kanssa suunnittelemastaan yhteistyöstä. Samaan aikaan puolueesta erotettiin Akateeminen Sosialistiseura sekä Ryömä, Raoul Palmgrén ja Erkki Vala.


title: Ahti Myrsky

text: Myrsky kuului SDP:n sisäinen oppositioon, jonka johtajat tunnettiin kuutosina. Ryhmä arvosteli talvisodan jälkeen SDP:n ulkopoliittisia linjauksia ja piti sodan aikaisen ulkoministerin Väinö Tannerin toimia rauhan edistämiseksi riittämättöminä. Myrsky oli itse talvisodan veteraani, joka välirauhan aikana oli perustamassa vasemmistolaisten rintamamiesten etujärjestöä Työläisrintamamiehiä yhdessä muun muassa kirjailija Arvo Turtaisen ja runoilija Pentti Lahden kanssa.


title: Ahti Myrsky

text: Vuonna 1940 Toveriseura erotettiin sekä SDP:stä että Helsingin Työväenyhdistyksestä, kun enemmistö sen johtokunnasta kuului puolueen vasemmistosiipeen. Tämän jälkeen Myrsky jatkoi valtuustossa niin sanotun Toveri-ryhmän edustajana. Toukokuussa 1940 Myrsky oli kutsuttuna mukana Suomen-Neuvostoliiton rauhan ja ystävyyden seuran perustavassa kokouksessa, mutta ei kuitenkaan Raoul Palmgrénin kanssa lähtenyt sen toimintaan mukaan, koska molemmat katsoivat oppositioliikkeen vaativan taakseen huomattavasti laajemman jäsenpohjan.


title: Ahti Myrsky

text: Jatkosodan lähestyessä kesällä 1941 Myrsky otettiin turvasäilöön lukuisten muiden poliittisesti epäluotettavina pidettyjen vasemmistolaisten toisinajattelijoiden kanssa. Myrsky komennettiin majuri Nikke Pärmin johtamaan Erillinen Pataljoona 21 -rangaistuspataljoonaan, josta hän yhdessä noin 50 muun vasemmistolaisen ja kommunistin kanssa loikkasi syyskuussa 1941 Neuvostoliiton puolelle Onkamusjärvelle Aunuksen Karjalan. Hän joutui myöhemmin sotavankileirille n:o 99 Spasskin kylään Kazakstaniin. Myrsky osallistui leirillä ilmestyneen "Suomen vapaus" -lehden toimittamiseen ja oli puheenjohtajana tammikuussa 1942 Karagandassa järjestetyssä suomalaisten sotavankien ensimmäisessä konferenssissa. Myrsky oli myös yksi "Sotilaan ääni" -lehdessä syksyllä 1941 julkaistun kirjoituksen eli niin sanottujen ”pärmiläisten lentolehtisen” allekirjoittajista. Loikkauksensa vuoksi Myrsky erotettiin Helsingin kaupunginvaltuuston jäsenyydestä. Hän kuoli Spasskin vankileirillä toukokuussa 1942 ilmeisesti johonkin vatsatautiin tai vesipöhöön. Sotilasarvoltaan Myrsky oli alikersantti.


title: Ahti Myrsky

text: Myrskyn puoliso oli vuodesta 1936 lähtien kirjallisuus- ja teatterikriitikko Maija Savutie.


title: Janis

text: Janis on kanadalainen dokumenttielokuva vuodelta 1974. Sen aiheena on rocklaulaja Janis Joplin. Elokuvan on ohjannut Howard Alk avustajanaan Joplinin manageri Albert Grossman. Elokuva on ollut saatavissa dvd:nä Ranskassa, Belgiassa ja Alankomaissa. Vuodesta 2011 se on ollut verkossa Hulun videokirjastossa, joka näkyy toistaiseksi vain Yhdysvalloissa. Elokuvan ääniraita sisältyy osittain albumille "Janis" (1975).


title: Janis

text: Elokuva koostuu yksinomaan arkistomateriaalista, joka käsittää harjoituksia, 25. kesäkuuta 1970 nauhoitetun esiintymisen "The Dick Cavett Show’ssa", Woodstockissa 1969 tehdyn esiintymisnauhoituksen (jossa hän tanssii tauon aikana yhtyeensä saksofonistin kanssa) ja toisen televisiopätkän, joka on nauhoitettu mustavalkoisena huhtikuussa 1967 ennen Joplinin nousua maineeseen.


title: Janis

text: Pitkiä jaksoja dokumentista on omistettu Joplinin vuonna 1969 tekemälle Euroopan-kiertueelle. Mukana on Joplinin haastattelu Tukholmassa, frankfurtilaisen naisihailijan reaktio tämän nähdessä Joplinin bussin ikkunasta ennen konsertin alkua. Amerikkalainen ihailija, joka kertoo kameralle olevansa Saksaan sijoitetun amerikkalaisen upseerin vaimo, näkyy myöhemmin tanssimassa lavalla saksalaisten nuorten ja Joplinin kanssa.


title: Janis

text: Joplinin sisar Laura Joplin, joka näytteli samannimiseen kirjaansa perustuvassa off-Broadway-näytelmässä "Love, Janis", näkyy puhumassa sisarensa kanssa arkistofilmissä, joka on kuvattu vuoden 1960 luokan kymmenvuotisluokkakokouksessa Thomas Jefferson High Schoolissa Port Arthurissa.


title: Vigabatriini

text: Vigabatriini (CHNO) on tyydyttymättömiin aminohappoihin kuuluva orgaaninen yhdiste. Yhdistettä käytetään lääketieteessä muun muassa eräiden epilepsian muotojen hoidossa.


title: Vigabatriini

text: Vigabatriini on huoneenlämpötilassa vaalean kellertävää kiteistä ainetta. Yhdiste liukenee erittäin hyvin veteen ja selvästi huonommin orgaanisiin liuottimiin kuten etanoliin (7,5 g/l) ja kloroformiin (0,1 g/l). Vigabatriini on optiivisesti aktiivinen yhdiste ja biologista aktiivisuutta on ainoastaan S(+)-enantiomeerilla.


title: Vigabatriini

text: Rakenteeltaan vigabatriini muistuttaa gamma-aminovoihappoa. Yhdisteen vaikutusmekanismi perustuu siihen, että se inhiboi gamma-aminovoihappoa hajottavan entsyymin GABA-transaminaasin toimintaa. Vigabatriini muodostaa GABA-transaminaasin koentsyymin pyridoksaalifosfaatin kanssa imiinin eli Schiffin emäksen, joka reagoi GABA-transaminaasin aktiivisen kohdan lysiiniaminohapon kanssa muodostaen adduktin ja inaktivoi entsyymin. Tällöin gamma-aminovoihapon pitoisuudet aivoissa kasvavat. Vigabatriini estää erityisesti niin kutsuttuja partiaalisia epilepsia kohtauksia ja on usein käytetty lääkeaine Westin syndrooman eli tuberoosiskleroosista johtuvan infantiilispasmioireyhtymän hoidossa. Vigabatriini läpäisee veri-aivoesteen.


title: Vigabatriini

text: Vigabatriinia voidaan käyttää myös kroonisen väsymysoireyhtymän, neuropaattisen kivun ja ahdistuneisuuden hoidossa ja sitä on tutkittu myös kokaiini- ja amfetamiiniriippuvuuden vieroituksessa.


title: Vigabatriini

text: Tyypillisimpiä vigabatriinin haittavaikutuksia ovat väsymys, päänsärky, painon lisääntyminen, mielialanvaihtelut ja masentuneisuus. Vakavampia haittavaikutuksia ovat vigabatriinin verkkokalvotoksisuudesta aiheutuva näkökentän vaurioituminen, joka voi olla pysyvä, ja yhdisteen indusoima psykoosi. Epilepsiapotilaille voi myös kehittyä toleranssi vigabatriinin vaikutuksia kohtaan.


title: Vigabatriini

text: Vigabatriinin synteesin ensimmäisessä vaiheessa 1,4-dikloori-2-buteeni reagoi dietyylimalonaatin kanssa natriumetoksidin katalysoimana muodostaen 1,1-bis(etoksikarbonyyli)-2-vinyylisyklopropaania. Tämä välituote reagoi dimetyyliformamidiliuoksessa ammoniakin kanssa rengasrakenteiseksi 3-karboksamido-5-vinyyli-2-pyrrolidoniksi, joka hydrolysoidaan vigabatriiniksi kuumentamalla suolahapon kanssa etikkahappoliuoksessa.


title: Tuurujärvi

text: Tuurujärvi on järvi Ulvilan kaupungissa, entisen Kullaan kunnan alueella. Järvi on yhteydessä kolmen matalan ja kapean salmen kautta sitä huomattavasti suurempaan Joutsijärveen. Joutsijärven pinta-ala on 840 hehtaaria ja Tuurujärven vain 139 hehtaaria. Tuurujärven keskisyvyys on 2,3 metriä. Joutsijärvi ja Tuurujärvi kuuluvat Kokemäenjoen vesistöalueen Harjunpäänjoen valuma-alueeseen. Niiden valuma-alueen pinta-ala on 117 km, josta Tuurujärven osuus on 4,6 km.


title: Tuurujärvi

text: Tuurujärven ja Joutsijärven veden pintaa säännöstellään Tammen padolla, joka sijaitsee Joutsijärvestä alkunsa saavan Joutsijoen suulla. Joutsijoen nimi muuttuu matkalla useasti ja se laskee Harjunpäänjokena Kokemäenjokeen.


title: Tuurujärvi

text: Tuurujärvi on Porin kaupungin pääasiallinen raakaveden lähde. Tuurujärven eteläosassa sijaitsee vedenottamo, mistä puhdistettava järvivesi ohjataan 9 kilometrin pituista raakavesijohtoa pitkin Harjakankaan tekopohjavesilaitokselle. Vettä otetaan Tuurujärvestä noin 270 litraa sekunnissa. Tekopohjavesilaitoksen vieressä sijaitsee matalampi Tyvijärvi, jonka vesi on huomattavasti Tuurujärven vettä humuspitoisempaa, minkä takia Tuurujärven vesi on helpommin puhdistettavissa ja Tyvijärven vesi on vain tilapäinen raakavesilisä tekopohjavesilaitoksen vesilähteenä.


title: Tuurujärvi

text: Joutsijoki on Tuurujärven luonnonmukainen laskujoki, jolloin vesi virtaa salmien kautta Tuurujärvestä Joutsijärveen, mutta vedenottamon vuoksi Tuurujärven vesi korvautuu Joutsijärvestä virtaavalla ravinteikkaammalla ja humuspitoisemmalla vedellä. Joutsijärven veden laadulla on näin suuri merkitys Tuurujärven veteen.


title: Tuurujärvi

text: Tuurujärvellä on toinen lasku-uoma länteen Palujärveen ja se muodostaa näin bifurkaation.


title: SunEdison

text: SunEdison on yhdysvaltalainen uusiutuvan energian yritys, joka kehittää aurinkoenergiaa ja tuulivoimaa. SunEdison on maailman suurin uusiutuvaa energiaa kehittävä yritys. Yritys on vuonna 1959 perustettu Monsanton tytäryhtiö, joka valmisti piipohjaisia tietotekniikkakomponentteja ensimmäisten joukossa maailmassa ja muuntautui myöhemmin aurinkopaneeleissa käytettävän piin valmistajasta lukuisin yritysostoin aurinkoenergiaprojektien sekä myös tuulivoimaprojektien kehittäjäksi.


title: SunEdison

text: SunEdison kasvoi uusiutuvan energian kehittäjänä nopeasti aggressiivisin yritysostoin. Yrityksen osakekurssi romahti vuonna 2015 yli 80 prosenttia, kun sijoittajat menettivät luottamuksensa yrityksen kykyyn rahoittaa lukuisat sovitut yritysostot, jotka odottivat toteutumista samanaikaisesti. SunEdison perui useita yrityskauppoja, ja Vivint Solarin yrityskauppa ja siihen liittyvä rahoituskuvio muodostui epävarmuustekijäksi.


title: SunEdison

text: SunEdison on ainoa aurinkoenergiayhtiö, jolla on kaksi yieldco-yritystä. Kehittyneiden markkinoiden yieldco TerraForm Power ja kehittyvien markkinoiden TerraForm Global ovat suurimpien yieldcojen joukossa.


title: SunEdison

text: Yrityksen historia alkaa vuodesta 1959 Monsanton tytäryhtiönä, joka kehitti ja valmisti piipohjaisia tietotekniikkakomponentteja ensimmäisten joukossa maailmassa. Yrityksen nimi oli vuoteen 2013 asti MEMC Electronic Materials, jossa M-kirjain on lyhenne Monsantosta. Yrityksestä muotoutui aurinkopaneelien valmistuksessa käytettävän piin tuottaja.


title: SunEdison

text: Toimitusjohtajaksi valittu Ahmad Chatila uudisti MEMC Electronic Materialsia luopumalla suuresta osasta piin valmistusta ja keskittymällä aurinkoenergian projektien kehittämiseen. MEMC Electronic Materialsin piin tuotantokustannus oli merkittävästi korkeampi kuin kilpailijoilla. Vielä tuolloin erillinen yritys, SunEdison, mullisti aurinkoenergia-alaa, kun sen palveluksessa toiminut Jigar Shah keksi kuinka "power purchase agreement" (PPA) -sopimukset voitaisiin tehdä kannattaviksi aurinkoenergia-alalla. MEMC Electronic Materials osti SunEdison-yhtiön ja muutti koko yrityksen nimeksi SunEdison heijastamaan uutta fokusta. Vuonna 2014 SunEdison valitsi liiketoimintamallikseen erilliset yieldcot, jotka olivat alkaneet yleistyä aurinkoenergia-alalla. Yieldco TerraForm Power listattiin pörssiin heinäkuussa 2014 ja TerraForm Global heinäkuussa 2015.


title: SunEdison

text: SunEdison osti tuulivoimaa kehittäneen First Windin loppuvuodesta 2014 ja laajeni ostoksella tuulivoima-alalle. SunEdison ilmoitti ostavansa Latin American Powerin ja Continuum Wind Energyn. SunEdison osti Yhdysvaltain asuinrakennussegmentin toiseksi suurimman yrityksen, Vivint Solarin, vuonna 2015 ja vahvisti näin kilpailukykyään alalla. Vuoden 2015 heinäkuussa SunEdisonilla oli useita toteumista odottavia yritysostoja samanaikaisesti.


title: SunEdison

text: Vuoden 2015 heinäkuusta alkaen SunEdisonin osakekurssi romahti 80 prosenttia. Sijoittajat menettivät luottamuksensa yrityksen kykyyn rahoittaa aggressiiviset yritysostot. Vivint Solarin ostamisesta tiedottaminen heinäkuun lopulla 2015 muutti tilanteen. Samanaikaisesti SunEdisonin liiketoimintamallin kannalta keskeisten yieldco-yritysten arvostukset olivat alkaneet laskea. SunEdison joutui keskeyttämään valmistuneiden voimalaitosten siirtämisen yieldcoihin.


title: SunEdison

text: Syksyllä 2015 SunEdison peruutti Latin American Power- ja Continuum Wind Energy -yritysostot. Alkuvuodesta 2016 Latin American Power vaati 150 miljoonan dollarin korvauksia sopimuksen peruuttamisesta. Helmikuussa 2016 SunEdison tiedotti, että se lopettaa kaikki muut valmistustoimintansa paitsi Etelä-Koreassa sijaitsevan mono-piitä valmistavan Samsung-yhteisyrityksen tuotantolaitoksen. SunEdison sopi Latin American Power -kiistan pikaisesti ja suoritti 28,5 miljoonan dollarin maksun.


title: SunEdison

text: Joulukuussa 2015 Vivint Solar -sopimuksesta saatiin neuvoteltua uusi versio, jossa Vivint Solarin suuromistaja Blackstone tulisi SunEdisonin osakkeenomistajaksi. Vivint Solarin yritysostoon liittyi Appaloosa-rahaston David Tepperin lähettämät julkiset kirjeet ja oikeusjuttu, jolla Tepper pyrki estämään Vivint Solarin aurinkopaneelivarojen siirtämisen TerraForm Power -yieldcoon. SunEdison voitti oikeusjutun, eikä Tepper/Appaloosa saanut pyytämäänsä injunctionia. Tuomari kuitenkin mahdollisti Tepper/Appaloosan käynnistää oikeusjuttu.


title: SunEdison

text: Maaliskuussa 2016 Vivint Solar -yrityskauppa kariutui ja Vivint Solar ilmoitti haastavansa SunEdisonin oikeuteen sopimusrikkomuksesta ja vaativansa korvauksia. Toisaalta Tepper/Appaloosa ei täten käynnistä oikeusjuttua.


title: SunEdison

text: SunEdison on sidoksissa julkisesti noteerattuihin yieldco-yrityksiin TerraForm Power ja TerraForm Global, jotka omistavat uusiutuvan energian voimalaitoksia. TerraForm Power keskittyy kehittyneiden markkinoiden voimalaitoksiin ja TerraForm Global kehittyvien markkinoiden voimalaitoksiin. Yieldcot ovat erillisiä, sillä sijoittajat ja rahoittajat arvioivat kehittyvien markkinoiden riskin suuremmaksi. Aurinkoenergian ja tuulivoiman tuotantoprofiilit kompensoivat toisiaan, jolloin saavutetaan melko tasainen tuotanto vuoden aikana.


title: SunEdison

text: TerraForm Power on yieldco, joka omistaa aurinko- ja tuulivoimalaitoksia kehittyneissä maissa: Yhdysvalloissa, Kanadassa, Isossa-Britanniassa ja Chilessä. TerraForm Power listattiin pörssiin heinäkuussa 2014. Voimalaitoskapasiteetti kasvoi vuonna 2015, kun TerraForm Power osti Invenergyltä tuulivoimalaitoksia. Vuoden 2016 alussa yrityksellä on omistuksessaan voimalaitoskapasiteettia yhteensä 2 750 MW. Suunnilleen puolet kapasiteetista on aurinkovoimaa ja puolet tuulivoimaa. Valtaosa voimalaitoksista sijaitsee Yhdysvalloissa eikä näiden voimalaitosten tuottoihin näin ollen liity valuuttariskiä.


title: SunEdison

text: TerraForm Global on yieldco, joka omistaa aurinko- ja tuulivoimalaitoksia kehittyvissä maissa: Intiassa, Kiinassa, Brasiliassa sekä Väli-Amerikan ja Kaakkois-Aasian maissa. TerraForm Global listattiin pörssiin heinäkuussa 2015. Vuoden 2016 aikana yrityksellä on voimalaitoskapasiteettia yli 1 300 MW. Suunnilleen puolet kapasiteetista on aurinkoenergiaa ja puolet tuulivoimaa. Kehittyvät maat ovat toimintaympäristönä riskialtis ja voimalaitosten tuottoihin liittyy valuuttariskiä.


title: Kuten haluatte (vuoden 2006 elokuva)

text: Kuten haluatte on vuonna 2006 ensi-iltansa saanut elokuva, jonka on ohjannut Kenneth Branagh. Elokuva perustuu William Shakespearen näytelmään "Miten haluatte", mutta tarina on siirretty keskiaikaisesta Ranskasta 1800-luvun Japaniin.


title: Kuten haluatte (vuoden 2006 elokuva)

text: "Kuten haluatte" sai vaihtelevan vastaanoton. Rotten Tomatoes -verkkosivuston mukaan elokuva on saanut myönteisen vastaanoton 36 prosentissa sivuston huomioimista 14 arviosta. Metacritic-verkkosivustolla elokuvalla on arvosana 75, joka perustuu 15 arvioon.


title: Wei Yi

text: Wei Yi ( s. 2. kesäkuuta 1999) on kiinalainen shakin suurmestari ja yksi lajin 2010-luvun nuoria lupauksia.


title: Wei Yi

text: Maaliskuussa 2013 hänestä tuli 13-vuotiaana sen hetken nuorin suurmestari ja kaikkien aikojen neljänneksi nuorin pelaaja, joka arvonimen oli saanut. Saman vuoden syksyllä Wei löi Wesley Son aiemman ennätyksen nuorimpana 2600 elopisteen rajan rikkojana.


title: Wei Yi

text: Elokuussa 2015 16-vuotias Wei oli alle 20-vuotiaitten nuorten listaykkösenä ja aikuisten maailmanlistan sijalla 27.


title: Tyvijärvi

text: Tyvijärvi on:


title: Sergi Juste

text: Sergi Juste Marin (s.1992) on Espanjalainen jalkapalloilija joka edustaa Espanjan kolmanneksi korkeimmalla sarjatasolla pelaavaa FC Barcelona B:tä. Juste on pelipaikaltaan puolustaja ja hänen pelinumeronsa on 21.


title: Paikallislehti Sisä-Savo

text: Paikallislehti Sisä-Savo on kaksi kertaa viikossa ilmestyvä puolueeton sanomalehti. Lehden levikkialueeseen kuuluvat Rautalampi, Suonenjoki, Tervo, Vesanto ja Karttula. Vuonna 1965 perustettu lehti on aikaisemmin tunnettu myös nimillä Sisä-Savon lehti ja Sisä-Savon Sanomat. Lehti ilmestyy (vuonna 2017) tiistaisin ja torstaisin.


title: Paikallislehti Sisä-Savo

text: Lehti on Sanomalehtien liiton jäsen, ja sen päätoimittajana toimii Tarja Lappalainen.


title: Paikallislehti Sisä-Savo

text: Paikallislehti Sisä-Savo on osa Keskisuomalainen Oyj -konsernia.


title: Muktar Edris

text: Muktar Edris Awel (s. 14. tammikuuta 1994 Adio) on etiopialainen kestävyys- ja maastojuoksija. Hän kilpailee pääosin 5 000 ja 10 000 metrin juoksussa. Edris on 175 senttimetriä pitkä ja painaa 59 kilogrammaa.


title: Muktar Edris

text: Edris oli mukana vuoden 2013 MM-kilpailuissa Moskovassa, jossa hän oli 5 000 metrillä finaalin seitsemäs. Pekingin MM-kilpailuissa 2015 hän sijoittui 10 000 metrillä kymmenenneksi. Rio de Janeiron olympialaisissa 2016 hänet hylättiin 5 000 metrin loppukilpailussa. Hän voitti 5 000 metrin maailmanmestaruuden Lontoossa 2017 ajalla 13.32,79.


title: Muktar Edris

text: Maastojuoksun MM-kilpailuista Edrisillä on aikuisten tasolta joukkuekulta vuosilta 2015 ja 2017 sekä henkilökohtainen pronssi vuodelta 2015. Nuorten tasolta hänellä on joukkuehopea vuodelta 2011 sekä henkilökohtainen pronssi ja joukkuekulta vuodelta 2013. Vuoden 2012 yleisurheilun alle 20-vuotiaiden MM-kilpailuista Barcelonasta Edris saavutti kultaa 5 000 metriltä. Hänellä on myös viisi Timanttiliigan osakilpailuvoittoa.


title: Virginia Nyambura

text: Virginia Nyambura Nganga (s. 20. heinäkuuta 1993) on kenialainen juoksija, joka kilpailee pääosin 3 000 metrin estejuoksussa.


title: Virginia Nyambura

text: Vuoden 2010 nuorten kesäolympialaisista Singaporesta Nyambura saavutti kultaa 2 000 metrin estejuoksusta. Toukokuussa 2015 hän oli saavuttamassa hopeamitalia pitkän matkan sekaviestistä IAAF World Relays -kilpailuista Bahamalta. Nyambura on voittanut urallaan kolme Timanttiliigan osakilpailua, kaikki kaudelta 2015. Pekingin MM-kilpailuissa 2015 hän sijoittui estejuokussa seitsemänneksi.


title: Mansur Isajev

text: Mansur Mustafajevitš Isajev (, s. 23. syyskuuta 1986 Kiziljurt, Dagestan) on venäläinen judon olympiavoittaja. 172 senttimetriä pitkä ja 73 kilogrammaa painava pietarilaista Javara Nevaa edustava Isajev kilpailee alle 73-kiloisten sarjassa.


title: Mansur Isajev

text: Isajev saavutti olympiakultaa vuoden 2012 kesäolympialaisista Lontoosta. Hän voitti finaalissa Japanin Riki Nakayan. MM-kilpailuista Isajevilla on pronssia vuoden 2009 kilpailuista Rotterdamista.


title: Mansur Isajev

text: Isajevin valmentajana toimii Alexander Miller.


title: Epookki (geologia)

text: Epookki on geologisessa ajanlaskussa kautta lyhyempi, mutta vaihetta pitempi ajanjakso. Jokainen kausi jaetaan useampaan epookkiin, ja epookit puolestaan jaetaan vaiheisiin. Yleensä epookkien nimet ovat tyyliä "varhais-", "keski-" ja "myöhäis-" ja kauden nimi johon epookki kuuluu, esimerkiksi keskitriaskausi. Joidenkin kausien epookeilla on kuitenkin omalaatuisemmat nimet esimerkiksi permikauden epookit (Cisural, Guadalupe ja Loping) sekä Kenotsooisen maailmankauden kausien epookit. Lisäksi liitukaudella on vain kaksi epookkia varhaisliitukausi ja myöhäisliitukausi.


title: Luettelo Karjalan tasavallan entisistä kylistä

text: Tämä artikkeli on luettelo Karjalan tasavallan entisistä kylistä. Kylät on esitetty luettelossa Karjalan tasavallan piirijaon mukaan. Luettelossa voi olla mukana myös tyypiltään muita entisiä asuttuja paikkoja kuin kyliä. Luetteloon ei oteta mukaan sellaisia asuttuja paikkoja, joiden asukasluku on 0, mutta jotka kuitenkin ovat edelleen mukana asutusluetteloissa.


text: Maantieteellisesti luettelo on rajattu niin, että se ei sisällä Karjalan tasavaltaan aiemmin kuuluneiden, mutta Murmanskin alueeseen liitetyn Kantalahden piirin ja Leningradin alueeseen liitettyjen piirien entisiä kyliä.


text: Suomen Neuvostoliitolle luovuttamilla alueilla sijainneet kylät on lueteltu silloisen kuntajaon mukaan artikkelissa Luettelo Suomen kylistä vuosina 1919–1931.


text: Aunuksen kansallisen piirin entisiä kyliä:


text: Belomorskin piirin entisiä kyliä:


text: Kalevalan kansallisen piirin entisiä kyliä:


text: Karhumäen piirin entisiä kyliä:


text: Kemin piirin entisiä kyliä:


text: Kontupohjan piirin entisiä kyliä:


text:
Kostamuksen kaupunkipiirin entisiä kyliä:
Lahdenpohjan piiri sijaitsee kokonaan Suomen Neuvostoliitolle luovuttamalla alueella.


text:
Louhen piirin entisiä kyliä:
Suomen Neuvostoliitolle luovuttaman Sallan–Kuusamon alueen eteläosa sijaitsee Louhen piirin länsiosassa.


text:
Mujejärven piirin entisiä kyliä:
Petroskoin kaupunkipiirin entisiä kyliä:
Pitkärannan piiri sijaitsee Suomen Neuvostoliitolle luovuttamalla alueella lukuun ottamatta osia Salmin kunnasta piirin itäosassa.


text:
Prääsän kansallisen piirin entisiä kyliä:
Puudožin piirin entisiä kyliä:


text:
Segežan piirin entisiä kyliä:
Sortavalan piiri sijaitsee kokonaan Suomen Neuvostoliitolle luovuttamalla alueella.


text:
Suojärven piirin entisiä kyliä:
Suojärven piiri sijaitsee pääosin Suomen Neuvostoliitolle luovuttamalla alueella.


text: Äänisenrannan piirin entisiä kyliä:


title: Kausi (geologia)

text: Kausi on geologisessa ajanlaskussa maailmankautta lyhyempi, mutta epookkia pidempi ajanjakso. Maailmankaudet jaetaan useampaan kauteen ja kaudet useampaan epookkiin. Fanerotsooisen aionin kaudet ovat vanhimmasta ajasta nuorimpaan: kambrikausi, ordovikikausi, siluurikausi, devonikausi, kivihiilikausi, permikausi, triaskausi, jurakausi, liitukausi, paleogeenikausi, neogeenikausi ja kvartäärikausi.


title: Vaihe (geologia)

text: Vaihe on geologisessa ajanlaskussa, epookkia lyhyempi ajanjakso. Epookit käsittävät yleensä useampia vaiheita. Esimerkilsi mesotsooisen maailmankauden ensimmäisen kauden, triaskauden, ensimmäinen epookki varhaistriaskausi käsittää vaiheet Indus ja Olenjok.


title: Riihenselkä

text: Riihenselkä (; ) on entinen kylä Venäjällä Karjalan tasavallan Kontupohjan piirin Hirvaksen ja Tedjärven kuntien rajalla. Se sijaitsee Sandaljärven itäpuolella 39 kilometriä Hirvaksesta itään.


title: Riihenselkä

text: Riihenselän lyydiläiskylä kuului 1800- ja 1900-lukujen vaihteessa Kontupohjan volostin Niinisaaren (ven. "Lytšnyi Ostrov") kyläkuntaan. Vuonna 1905 kylässä oli 18 taloa ja 169 asukasta.


title: Riihenselkä

text: Neuvostoaikana Riihenselkä toimi Kontupohjan piiriin kuuluneen Selkien kyläneuvoston keskuspaikkana. Kyläneuvostoon kuuluivat myös Joršši (ven. "Jerši"), Kautvaara ("Kavgora"), Koukoiselkä ("Kovgoiselga"), Kondjärvi ("Kondozero"), Kontu ("Vladmirskaja"), Niinisaari, Ojainen ("Ojaža") ja Timoimäki ("Timoigora"). Vuonna 1933 niissä oli lähes 1 300 asukasta, joista 90 % oli karjalaisia. Kondjärven kylä oli kokonaan venäläinen. Riihenselässä asukkaita oli 108. Myöhemmin kyläneuvoston keskus siirrettiin Jorššiin.


title: Riihenselkä

text: Nykyään seudun kylissä ei ole vakituista asutusta. Niinisaaren vuonna 1620 rakennettu Pietarin-Paavalin kirkko on valtakunnallinen suojelukohde. Jorššissa on 1700-luvulla pystytetty tsasouna.


title: Guillermo Pérez

text: Guillermo Pérez Sandoval (s. 14. lokakuuta 1979 Uruapan, Michoacán) on meksikolainen uransa jo päättänyt taekwondon olympiavoittaja. Aktiiviurallaan 171 senttimetriä pitkä ja 58 kilogrammaa painava Pérez kilpaili 58-kiloisten sarjassa.


title: Guillermo Pérez

text: Pérez saavutti olympiakultaa vuoden 2008 kesäolympialaisista Pekingistä. Hän voitti finaalissa Dominikaanisen tasavallan Gabriel Mercedesin. MM-kilpailuista hänellä on hopea vuodelta 2007 niin ikään Pekingistä. Vuonna 2010 hän voitti Pan-Amerikan mestaruushopeaa Monterreystä. Pérez päätti uransa samana vuonna.


title: Lisma (Kontupohjan piiri)

text: Lisma () on kylä ja rautatieasema Karjalan tasavallan Kontupohjan piirin Tedjärven kunnassa Venäjällä. Lisman kylä sijaitsee Äänisen Lismanlahteen laskevan Lismajoen suussa kolme kilometriä Tedjärveltä pohjoiseen. Kylässä on 42 ja asemalla 17 asukasta (vuonna 2013).


title: Lisma (Kontupohjan piiri)

text: 1600-luvun lopulla Lismassa toimi rautatehdas, joka suljettiin 1700-luvun alussa. Vuonna 1769 sinne alettiin rakentaa tykkitehdasta, mutta työt keskeytyivät Kižin talonpoikaiskapinan vuoksi eikä niitä sen jälkeen enää jatkettu. Myöhemmin kylässä toimi sahalaitos.


title: Lisma (Kontupohjan piiri)

text: 1800- ja 1900-lukujen vaihteessa Lisma muodosti Kontupohjan volostin kyläkunnan, johon kuuluivat myös Aitniemen (ven. "Vatnavolok"), Ilomselän, Lukinsaaren ("Lukin Ostrov"), Mäntselän ("Mjanselga") ja Tedjärven kylät. Vuonna 1905 kyläkunnassa oli yli 1 200 asukasta. Lisman kylässä oli 60 taloa, koulu, postikonttori ja 432 asukasta.


title: Lisma (Kontupohjan piiri)

text: Neuvostoaikana perustettiin Kontupohjan piiriin kuulunut Lisman kyläneuvosto, joka käsitti myös Jamkan, Klimkovaselän (ven. "Klimkova Selga"), Kolgsaaren ("Kolgostrov"), Kutkosaaren ("Kutkostrov"), Lukinsaaren, Mihiänselän ("Mihejeva Selgan"), Tedjärven ja Viikšjoen ("Vikšareka") kylät sekä joukon Muurmannin radan varrella sijainneita asutuksia. Vuonna 1933 niissä oli lähes 2 000 asukasta, joista valtaosa oli venäläisiä. Lisman kylässä oli 462 asukasta ja asemalla 242.


title: Lisma (Kontupohjan piiri)

text: Lisman palveluihin kuuluu kerhotalo. Asemalla toimii kauppa. Kylän kaakkoispuolella sijaitsee lomakylä.


title: Tom Holland (näyttelijä)

text: Thomas Stanley ”Tom” Holland (s. 1. kesäkuuta 1996) on englantilainen näyttelijä, joka tunnetaan parhaiten rooleistaan musikaalissa "Billy Elliot" sekä elokuvissa "Selviytyminen" ja "".


title: Tom Holland (näyttelijä)

text: Hollandin vanhemmat ovat koomikko, kirjailija ja käsikirjoittaja Dominic Holland ja tämän valokuvaajapuoliso Nikki. Tanssiharrastuksensa kautta Holland päätyi näyttelemään "Billy Elliot" -teatterimusikaalin pääosassa Lontoossa. Sen jälkeen hänet valittiin 14-vuotiaana ensimmäiseen elokuvarooliinsa tapaninpäivän 2004 tsunamikatastrofista kertovassa draamassa "Selviytyminen", josta hän sai runsaasti kehuja. Sen jälkeen Holland hakeutui opiskelemaan näyttelemistä Lontoon BRIT Schooliin.


title: Tom Holland (näyttelijä)

text: Vuonna 2015 Holland valittiin näyttelemään Hämähäkkimiestä Marvel Cinematic Universen elokuvissa. Hän esiintyi roolissa ensimmäistä kertaa vuoden 2016 elokuvassa "".


title: Bevan Docherty

text: Bevan John Docherty (s. 29. maaliskuuta 1977 Taupo) on uusiseelantilainen uransa jo päättänyt triathlonin olympiamitalisti ja maailmanmestari. 187 senttimetriä pitkän ja 70 kilogrammaa painavan Dochertyn valmentajana toimi Mark Elliot.


title: Bevan Docherty

text: Docherty saavutti olympiahopeaa vuoden 2004 kesäolympialaisista Ateenasta. Seuraavista kesäolympialaisista vuonna 2008 Pekingistä hän saavutti pronssia. MM-kilpailuista Docherty on saavuttanut kultaa vuodelta 2004 ja hopeaa vuodelta 2008. Vuoden 2006 Kansainyhteisön kisoissa Melbournessa hän oli hopealla. Docherty päätti uransa vuonna 2015.


title: Bevan Docherty

text: Docherty tunnetaan lempinimillä "BeeDoc" ja "The Quiet Kiwi" ().


title: Jovan Kirovski

text: Jovan Kirovski (, s. 18. maaliskuuta 1976 Escondido, Kalifornia) on yhdysvaltalainen peliuransa lopettanut jalkapalloilija. Peliuransa jälkeen hän on työskennellyt valmentajana ja vuodesta 2013 lähtien Major League Soccer -seura Los Angeles Galaxyn teknisenä johtajana.


title: Jovan Kirovski

text: Hän on makedonialaisten maahanmuuttajien lapsi.


title: Jovan Kirovski

text: Kirovski aloitti ammattilaisuransa englantilaisessa Manchester Unitedissa, jossa hän ei kuitenkaan päässyt pelaamaan sarjaotteluita. Kesällä 1996 hän siirtyi Saksaan Borussia Dortmundiin, jossa hän kahden seuraavan kauden aikana pelasi 20 Bundesliigan ottelua. Hän voitti Mestarien liigan kaudella 1996–1997. Kirovski oli ensimmäinen ja tällä hetkellä myös ainoa yhdysvaltalainen Mestarien liigan voittanut pelaaja. Kauden 1998–1999 Kirovski pelasi lainassa 2. Bundesliigan Fortuna Kölnissä ja kauden 1999–2000 Borussia Dortmundin kakkosjoukkueessa. Kauden 2000–2001 hän edusti portugalilaista Sporting CP:tä, jossa hän pelasi viisi Primeira Ligan ottelua.


title: Jovan Kirovski

text: Kesällä 2001 Kirovski siirtyi Englannin mestaruussarjassa pelaavaan Crystal Palaceen, jossa hän pelasi 36 sarjaottelua. Seuraavaksi kaudeksi hän siirtyi sarjatasoa ylemmäs Englannin Valioliigaan ja Birmingham Cityyn, jossa hän puolentoista kauden aikana pelasi 23 liigaottelua. Tämän jälkeen Kirovski palasi kotimaahansa Yhdysvaltoihin, jossa hän vuosina 2004–2011 pelasi yhteensä 174 Major League Soccer -ottelua edustaen Los Angeles Galaxyä (2004–2005), Colorado Rapidsia (2005–2007), San Jose Earthquakesia (2008) ja uudestaan Los Angeles Galaxyä (2009–2011), jossa lopetti ammattilaisuransa. Kirovski voitti MLS-mestaruuden Los Angeles Galaxyssä kausina 2005 ja 2011 sekä MLS Cupin kaudella 2005.


title: Jovan Kirovski

text: Yhdysvaltain maajoukkueessa Kirovski pelasi 62 A-maaottelua ja teki yhdeksän maalia vuosina 1994–2004. Hän edusti Yhdysvaltoja CONCACAF Gold Cupissa 1996 ja 2000 sekä Maanosaliittojen cupissa 1999 ja 2003. Kirovski saavutti pronssia CONCACAF Gold Cupissa 1996 ja Maanosaliittojen cupissa 1999. Lisäksi hän edusti Yhdysvaltoja joukkueen vieraillessa Copa Américassa 1995 ja kuului olympiajoukkueeseen kotikisoissa Atlantassa 1996.


title: Jovan Kirovski

text: Kirovski aloitti pian peliuran päättymisen jälkeen työt Los Angeles Galaxyssä, joka oli hänen viimeinen seuransa pelaajana. Hän työskenteli apuvalmentajana helmikuusta 2012 tammikuuhun 2013, jolloin siirtyi seuran tekniseksi johtajaksi.


title: Jovan Kirovski

text: Borussia Dortmund


title: Jovan Kirovski

text: Los Angeles Galaxy


title: Jovan Kirovski

text: Yhdysvaltain maajoukkue


title: Ilomselkä

text: Ilomselkä (; ) on kylä Karjalan tasavallan Kontupohjan piirin Tedjärven kunnassa Venäjällä. Se sijaitsee Muurmannin radan varrella 8 kilometriä Tedjärveltä etelään. Kylässä on 36 asukasta (vuonna 2013).


title: Ilomselkä

text: 1800- ja 1900-lukujen vaihteessa Ilomselkä kuului Kontupohjan volostin Lisman kyläkuntaan. Vuonna 1905 kylässä oli 27 taloa, koulu ja 210 asukasta.


title: Ilomselkä

text: Neuvostoaikana perustettiin Kontupohjan piiriin kuulunut Ilomselän kyläneuvosto, joka käsitti myös Aitniemen (ven. "Vatnavolok"), Mäntselän ("Mjanselga") ja Tavoimäen ("Tavoigora") kylät. Vuonna 1933 kyläneuvostossa oli vähän yli tuhat asukasta. Venäläisten lisäksi kylissä asui muutamia kymmeniä karjalaisia. Myöhemmin Ilomselkä liitettiin Lisman kyläneuvostoon.


title: Ilomselkä

text: Muurmannin radalla on Ilomselän asema. Kylän lähistöllä louhitaan hiekkaa, soraa ja rakennuskiveä.


title: Ruhuna

text: Ruhuna on Sri Lankan lounaisosassa sijaitseva teealue. Se on alavin maan seitsemästä teealueesta ja lukeutuu yhdessä siitä sisämaahan päin sijoittuvan Sabaragamuwan teealueen kanssa alle 600 metrin korkeudella sijaitseviin teentuotantovyöhykkeisiin. Vaikka Ruhunan teeviljelmät peittävät vain pienen, hajanaisen osan rannikkotasangon maapinta-alasta, yhdessä nämä kaksi alavaa teealuetta muodostivat vuonna 2013 noin 49 prosentista (1 098,1 km) Sri Lankan kaikesta teeviljelyalasta ja tuottivat määrällisesti 60 prosenttia (eli 208,4 milj. kg) kaikesta Ceylonin teen tuotannosta. Sri Lankan teetuotannon kasvu 1990-luvulta lähtien johtuu viljelypinta-alan lisääntymisestä erityisesti maan kahdella alavalla teealueella.


title: Ruhuna

text: Ruhunan teealue sijaitsee Sri Lankan pääkaupungin Colombon ja saaren etelärannikon Mataran kaupungin välisellä alueella. Hajanaisesti teeviljelmiä sisältävä teealue alkaa noin 5–10 kilometriä rannikosta ja kulkee Sri-Lankan lounaisosassa sisämaassa noin 30–50 kilometriä leveänä, luokkaa 100 kilometriä pitkänä vyöhykkeenä. Toisin sanoen Ruhunan teealue koostuu lähinnä Sri Lankan Läntisen provinssin Kalutara ja Eteläisen provinssin Gallen ja Mataran piirikuntien sisämaasta.


title: Ruhuna

text: Teeviljelmät saavat kosteutta etenkin lounaismonsuunin sateista ja pienistä kastelua palvelevista joista. Lämpimällä alangolla teepensaiden lehdet kasvavat nopeasti suuremmiksi kuin ylänköalueiden viljelmillä ja teelehdet saavat myös maaperästä osan voimakkaammasta maustaan. Ruhunan teetuotannossa käytetään sekä ortodoksista että teollista CTC-menetelmää.


title: Vähä-Ruona

text: Vähä-Ruona on melko pieni järvi Suomusjärvellä Salossa Varsinais-Suomessa. Se kuuluu Kiskonjoki–Perniönjoki-päävesistöön ja Varsinais-Suomen ELYn ympäristövastuualueeseen.


title: Vuohtjärvi

text: Vuohtjärvi () on kylä Karjalan tasavallan Kontupohjan piirin Petrovskin kunnassa Venäjällä. Se sijaitsee samannimisen järven rannalla 37 kilometriä Munjärvenlahdesta länteen. Kylässä on 13 asukasta (vuonna 2013).


title: Vuohtjärvi

text: 1800- ja 1900-lukujen vaihteessa Vuohtjärvi muodosti lähikylineen Munjärven volostiin kuuluneen kyläkunnan, joka käsitti myös Alališton (ven. "Nižneje Nelgomozero"), Hamanniemen ("Fominnavolok"), Huroisen ("Glubokoje Ozero"), Kenjakan ("Kenjaki"), Märändyksen ("Mjaranduksa"), Motoran ("Motorino"), Nasanaisen ("Naidomozero"), Nasasen ("Nasonovo"), Nelkanjärven ("Berezovoje Nelgomozero"), Niemenkylän ("Nimozero-Navolok"), Nimjärven ("Nimozero-Lazarevo"), Nimjärven Lahden ("Nimozero-Guba"), Olkkoilan ("Olkoila"), Pidžulan ("Pižula"), Rannankylän ("Titnavolok"), Ruotšjärven ("Rottšozero"), Säpsäjärven ("Sjaptšezero"), Typpeen ("Tjuppega, Ovtšinnyi Rutšei"), Vaatšilan ("Vattšela"), Venjuran ("Vendery") ja Ylälištön ("Verhneje Nelgomozero") kylät. Vuonna 1905 niissä oli lähes 1 200 asukasta. Vuohtjärven kylässä oli 25 taloa, koulu ja 133 asukasta.


title: Vuohtjärvi

text: Neuvostoaikana perustettiin Petrovskin piirin Vuohtjärven kyläneuvosto, johon kuuluivat myös Alališto, Faddeja, Huroinen, Kohtumaa (ven. "Kohtuma"), Mustalampi ("Mustalamba"), Märändys, Nasanainen, Nasanen, Nelkanjärvi, Niemenkylä, Nimjärvi, Nimjärven Lahti, Olkkoila, Pidžula, Ruotšjärvi, Säpsäjärvi, Type, Vaatšila, Venjura, Viita ("Vaidu") ja Ylälištö. Vuonna 1933 kyläneuvostossa oli 967 asukasta, joista lähes kaikki olivat karjalaisia. Vuohtjärvellä asukkaita oli 116. Vuoden 1960 asutusluettelossa kylistä mainitaan Vuohtjärven lisäksi enää Märändys, Nelkanjärvi, Ruotšjärvi ja Venjura.


title: Vuohtjärvi

text: Vuohtjärvelle johtaa sorapäällysteinen tie Munjärvenlahdesta, jonne on myös linja-autoyhteys. Kylän nähtävyyksiä ovat runonlaulaja Anastasija Nikiforovan kotitalo ja hauta.


title: Homselkä

text: Homselkä eli Honkaselkä (; ) on kylä Karjalan tasavallan Kontupohjan piirin Kentjärven kunnassa Venäjällä. Se sijaitsee Homselänjärven rannalla 10 kilometriä Kentjärveltä lounaaseen. Kylässä on kolme asukasta (vuonna 2013).


title: Homselkä

text: Homselän kylä mainitaan 1600-luvun asiakirjoissa. 1800- ja 1900-lukujen vaihteessa se kuului Suojun volostin Naamoilan (ven. "Namojevo") kyläkuntaan. Vuonna 1905 kylässä oli 36 taloa, koulu ja 233 asukasta. Homselän asukkaat olivat lyydiläisiä.


title: Homselkä

text: Neuvostoaikana perustettiin Petrovskin piiriin kuulunut Homselän kyläneuvosto, joka käsitti myös Dvortšan (ven. "Dvorets"), Haljärven ("Gallezero"), Isajanselän ("Isajeva Selga"), Ješšun ("Vehnjaja Lamba"), Joenkylän ("Retška-Liptšega"), Liptšagan ("Liptšega"), Martoisen ("Vidanlamba") ja Utukan ("Utuki") kylät. Vuonna 1933 niissä oli 819 asukasta, joista valtaosa oli karjalaisia. Homselän kylässä asukkaita oli 342. Myöhemmin Homselkä liitettiin Kentjärven kyläneuvostoon.


title: Homselkä

text: Nykyään Homselässä on lähinnä kesäasutusta. Siellä toimii lomakylä ja tiedeakatemian biologinen tutkimusasema. Kylän rakennusmuistomerkkeihin kuuluu kaksi vanhaa asuintaloa.


title: Hartsiöljyt

text: Hartsiöljyt ovat aineita, jotka ovat puunjalostusteollisuuden sivutuotteita, jotka sisältävät pääosin hiilivetyjä ja joita saadaan erityisesti kolofonista kuivatislaamalla. Kun ainetta on lipeäpuhdistettu ja tislattu jälleen, saadaan alimpana kiehuvana fraktiona pinoliinia eli hartsiesanssia, jota voi käyttää tärpätin korvikkeena, ylimpänä fraktiona voiteluaineiksi soveltuvia tummia hartsiöljyjä ja näiden välistä vaaleaa hartsiöljyä, jota voidaan käyttää voiteluaineina sekä painomusteen ja vernissan valmistukseen. Hartsiöljyistä valmistetaan myös suopia, jotka sopivat pesuaineiksi sekä lakkoja.


title: The Flying Bulls Aerobatics Team

text: The Flying Bulls Aerobatics Team on tšekkiläinen taitolentoryhmä. Se käyttää Zlín Z-50LX -lentokoneita, jotka on maalattu sen sponsorin, energiajuomayhtiö Red Bullin, väreihin.


title: The Flying Bulls Aerobatics Team

text: Ryhmä perustettiin vuonna 1960. Sen nimi oli aluksi Box Trener ja myöhemmin Sky Box. Nykyisellä nimellään se on toiminut vuodesta 2002.


title: The Flying Bulls Aerobatics Team

text: Ryhmä esiintyy pääasiassa kahdella eri kokoonpanolla. Neljän hengen ryhmään kuuluvat Radka Machova (johtokone), Miroslav Krejci (oikea siipimies), Jiri Saller (vasen siipimies) ja Jiri Veprek (keskikone). Vuonna 2014 mukaan tulleen duon muodostavat Stanislav Čejka sekä Jan Rudzinskij.


title: The Flying Bulls Aerobatics Team

text: Ryhmä on esiintynyt Malmin lentoasemalla järjestettävässä Finland International Airshow’ssa kahdesti. Vuonna 2014 esiintymässä oli duo. Vuonna 2015 mukana oli duon lisäksi Miroslav Krejci.